title: Juuso Taskinen

text: Juuso Herman Taskinen () oli suomalainen jääkäriluutnantti. Hän sai sotilaskoulutuksensa ensimmäisen maailmansodan aikana Saksassa, missä hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan Valkoisessa armeijassa joukkueenjohtajana ja komppanianpäällikkönä.


title: Juuso Taskinen

text: Taskisen vanhemmat olivat perämies Joseph Aleksander Taskinen ja Anna Aleksandra Pehkonen. Hänet vihittiin avioliittoon vuonna 1927 Kerttu Alina Halosen kanssa. Taskinen kävi kansakoulun. Hän suoritti Taistelukoulun kanta–aliupseerikurssin vuosina 1923–1924, sotilaspedagogisen kurssin 1926 sekä Kymenlaakson suojeluskuntapiirin voimistelunjohtajakurssin vuonna 1928. Pioneerityövälineiden teroituskurssin hän suoritti Ammattienedistämislaitoksessa Helsingissä 1935 ja kävi palontorjuntakurssin Suomenlinnassa 1935.


title: Juuso Taskinen

text: Taskinen työskenteli putkimiehenä ennen liittymistään vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 3. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Hänet siirrettiin pataljoonan 2. komppaniaan 23. syyskuuta 1917.


title: Juuso Taskinen

text: Taskinen saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 2. Krenatöörirykmentin Seinäjoen pataljoonan 1. komppaniaan. Hän toimi 16. maaliskuuta – 31. maaliskuuta 1918 välisen ajan komppanianpäällikkönä. Hän osallistui sisällissodan taisteluihin Länkipohjassa, Orivedellä, Vääksyn–Kangasalan akselilla ja Lempäälässä, missä hän haavoittui Putkiston luona 31. maaliskuuta 1918.


title: Juuso Taskinen

text: Taskinen siirrettiin sisällissodan jälkeen 11. heinäkuuta 1918 alkaen koulutusaliupseeriksi Pioneerikoulutuspataljoonan 3. komppaniaan, josta hänet siirrettiin huhtikuussa 1919, Pioneerikoulutuspataljoonan jakaantuessa kahteen pataljoonaan, Pioneeripataljoona I:een, jossa hän toimi koulutusaliupseerina panssarijuna l:ssä ja 2:ssa. Hänet määrättiin 17. lokakuuta 1920 alkaen komppanianvääpeliksi 2:seen ja 15. joulukuuta 1920 alkaen 4. komppaniaan sekä 30. heinäkuuta 1921 alkaen 3. komppaniaan. Vääpelin tehtävistä hänet siirrettiin 27. marraskuuta 1922 alkaen koulutusaliupseeriksi 1. komppaniaan. Erilliseen Pioneerikomppaniaan hänet siirrettiin 1. joulukuuta 1927 ja edelleen 1. maaliskuuta 1934 alkaen pioneeriopetusaliupseeriksi Reserviupseerikouluun, jossa hän palveli aina talvisodan syttymiseen saakka.


title: Juuso Taskinen

text: Taskinen toimi talvi- ja jatkosodan aikana opetusaliupseerina ja Pioneerikomppanian vääpelinä (pioneerilinjan adjutantti) Upseerikoulussa, jossa hän toimi vielä sotien jälkeenkin aina vuoteen 1948 saakka, jolloin hänet siirrettiin Pioneerirykmentin 1. pataljoonan adjutantiksi. Hän oli tehtävässä vuoteen 1951, jolloin hän erosi vakinaisesta palveluksesta ja työskenteli sen jälkeen Korian kirkon vahtimestarina vuoteen 1952, jolloin hän siirtyi Kymen Meijerin Kouvolan piirin myyntipäälliköksi ja oli tehtävässä vuoteen 1955. Hänet haudattiin Kouvolaan.


title: Viimeinen valitusvirsi

text: Viimeinen valitusvirsi on PMMP:n ensimmäinen single yhtyeen viidenneltä albumilta "Veden varaan". Se julkaistiin 3. helmikuuta 2009.


title: Viimeinen valitusvirsi

text: Singleä painettiin vain 500 kappaletta, joista noin sata jaettiin radioille ja eri medioille. Singleä ei julkaistu virallisesti kaupoissa, mutta sitä oli myynnissä nimikirjoituksin varustettuna Rokkikauppa-verkkokaupassa, josta se loppui pian.


title: Viimeinen valitusvirsi

text: Kappaleen singleversiossa sana "vittu" on sensuroitu radiosoittoa ajatellen. Kappaleen musiikkivideon ensi-ilta oli 1. maaliskuuta 2009 Ylen Musiikki-tv:ssä. Videon ohjasi myös "Henkilökohtaisesti"-singlen videon ohjannut Mika Kurvinen.


title: Viimeinen valitusvirsi

text: Kappaleen sanoittaja Paula Vesalan mukaan kappale kertoo päihdeongelmaisesta ihmisestä, joka tuhoaa toiminnallaan myös läheistensä elämän.Kappale debytoi Suomen virallisella latauslistalle sen ensimmäisellä viikolla sijalla 11.


title: Tampereen seudun työväenopisto

text: Tampereen seudun työväenopisto on Tampereella ja Ylöjärvellä toimiva kansalaisopisto. Se on kaikille avoin oppilaitos, joka järjestää muun muassa yhteiskunnallisiin asioihin, kieliin, kirjallisuuteen, käsitöihin ja musiikkiin liittyviä kursseja.


title: Tampereen seudun työväenopisto

text: Opisto muodostettiin vuoden 2013 alussa, kun vuonna 1899 perustettu Tampereen työväenopisto yhdistyi Ylöjärven työväenopiston kanssa.


title: Tampereen seudun työväenopisto

text: Tampereen seudun työväenopiston rehtorina toimii Matti Saari, joka oli ennen Sampolan koulun rehtori. Opiskelijoilla on oma yhdistyksensä Tampereen työväenopiston opiskelijat ry.


title: Sampolan kirjasto

text: Sampolan kirjasto on vuonna 1922 perustettu Tampereen kaupungin ylläpitämä kirjasto, joka sijaitsee Kalevan alueella, Liisankallion kaupunginosassa Sampolan rakennuksessa.


title: Sampolan kirjasto

text: Aluksi kirjasto toimi Tammelan lainausasema -nimellä, joka avattiin 10. lokakuuta 1922 osuusliike Voiman talossa, Tammelanpuistokatu 27:ssä. Vuonna 1929 kirjasto muutti Ilmarinkatu 12:een ja vuonna 1930 Ilmarinkatu 6:een. Ilmarinkadulla lainausasema toimi vuoteen 1957 saakka. Tammelan koulun lisärakennus valmistui vuonna 1957 osoitteeseen Ilmarinkatu 17, jonne kirjasto muutti.


title: Sampolan kirjasto

text: Kirjastolle valmistuivat uudet tilat Sampolan sisäpihalle rakennettuun uudisrakennukseen, jonka suunnitteli Arkkitehtuuritoimisto Matti Silvennoinen Oy. Samassa rakennuksessa toimivat Tampereen työväenopisto ja Tammerkosken lukio. Kirjasto avattiin asiakkaille 19. maaliskuuta 2003. Samalla kirjaston nimi muuttui kulttuuri- ja vapaa-aikalautakunnan päätöksellä Tammelan kirjastosta Sampolan kirjastoksi. Kirjastoon tuli myös Tampereen ensimmäinen tietotori.


title: Arvo Tervasmaa

text: Arvo Albert Tenlénius myöh. Tervasmaa () oli suomalainen jääkärimajuri. Hän sai sotilaskoulutuksensa ensimmäisen maailmansodan aikana Saksassa, missä hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan Valkoisen Armeijan riveissä komppanianvääpelinä. Myöhemmin hän palveli Ilmavoimissa.


title: Arvo Tervasmaa

text: Tenleniuksen vanhemmat olivat maanviljelijä Antti Tenlénius ja Maria Domander. Hänet vihittiin avioliittoon vuonna 1924 Helmi Fredrika Passisen kanssa.


title: Arvo Tervasmaa

text: Tenlénius kävi kansakoulun ja opiskeli vuosina 1907 – 1908 Ateneumissa piirustusta ja koristemaalausta sekä suoritti yksityisesti viidennen luokan Helsingin suomalaisessa lyseossa vuonna 1923. Hän suoritti opintomatkat tutustuakseen lentokone– ja moottoriteollisuuteen Ranskassa vuonna 1924, Saksassa vuonna 1929 ja Tšekkoslovakiassa vuonna 1931. Hän suoritti myös ilmailuteknillisen kurssin vuonna 1933.


title: Arvo Tervasmaa

text:
Tenlénius työskenteli vuosina 1909 – 1911 konttoriapulaisena Westerlund & co:n palveluksessa ja vuosina 1913 – 15 koneteknikkona Wilhelm Schauman ab:n palveluksessa Pietarsaaressa ennen liittymistään vapaaehtoisena Saksassa sotilaskoulutusta antavan jääkäripataljoona 27:n 3. komppaniaan 15. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, josta hänet siirrettiin 9. tammikuuta 1917 hänen loukkaantumisen seurauksena pataljoonan täydennysjoukkoon. Takaisin komppaniaansa hän palasi parannuttuaan 20. toukokuuta 1917 ja osallistui sen jälkeen moottorivene– ja moottoripyöräkursseille vuonna 1917 Libaussa sekä Polangenissa saman vuonna järjestetylle erikoiskurssille (pommarikurssi).
Tenlénius saapui Suomeen (Vaasaan) jääkäreiden pääjoukon mukana Vääpeliksi ylennettynä 25. helmikuuta 1918. Hänet komennettiin Suomen sisällissotaan komppanianvääpeliksi 1. jääkärirykmentin 1. jääkäripataljoonan 1. komppaniaan. Hän otti osaa sisällissodan taisteluihin Lempäälässä ja Säiniöllä sekä Viipurissa.


title: Arvo Tervasmaa

text: Tenlenius siirrettiin sisällissodan jälkeen 14. kesäkuuta 1918 alkaen Kaartin jääkäripataljoonan 4. komppaniaan, missä hänet määrättiin 8. heinäkuuta 1918 alkaen puhelinosaston päälliköksi ja 15. heinäkuuta 1919 pataljoonan adjutantiksi. Hänet komennettiin 1. marraskuuta 1920 ja siirrettiin 1. tammikuuta 1921 Utin lentoasemalle aliupseerikoulun johtajaksi. Myöhemmin hänet määrättiin 1. maaliskuuta 1921 alkaen Ilmailutelakan insinööriupseeriksi ja 13. toukokuuta 1921 Ilmailutelakan päälliköksi sekä 1. tammikuuta 1928 alkaen Lentokonetehtaan Santahaminan osaston johtajaksi ja 29. marraskuuta 1933 Koelentueen konetarkastajaksi, Lentoasema 2:n konetarkastajaksi hänet siirrettiin 1. maaliskuuta 1934. Tenlénius vaihtoi vuonna 1935 sukunimensä Tervasmaaksi. Tervasmaa siirrettiin 18. kesäkuuta 1937 Lentoasema 5:een (myöhemmin Lentorykmentti 1), missä hänet sijoitettiin insinöörikapteeniksi ja palveli tehtävässä talvisotaan saakka. Aikaisempina vuosina hän toimi lisäksi vuosina 1930 – 1931 Suojeluskuntain ilmailukomppanian päällikkönä ja oli vuonna 1923 vastaanottamassa Suomeen toimitettavia lentokonemoottoreita Tanskassa ja Ranskassa.


title: Arvo Tervasmaa

text: Tervasmaa osallistui talvisotaan Kannaksen Armeijan ilmakomentajan huoltopäällikkönä. Välirauhan aikana hän toimi Lentovarustevarikon päällikkönä.


title: Arvo Tervasmaa

text: Jatkosodan puhjettua Tervasmaa komennettiin Lentosotakouluun insinööriksi ja oli tehtävässä sodan loppuun saakka. Sotien jälkeen hänet siirrettiin Lentosotakoulunkorjaamon ja varaston insinööriksi ja palveli tehtävässä kunnes erosi vuonna 1946 armeijan palveluksesta ja siirtyi Puolustuslaitoksen Kuopion Tehtaan teknilliseksi johtajaksi ollen tehtävässä vuoteen 1949 saakka. Edellä mainitun tehtaan toimitusjohtajaksi hänet nimitettiin vuonna 1949 ja oli tehtävässä vuoteen 1956 asti.


title: Combat Zone Wrestling

text: Combat Zone Wrestling (CZW) on Philadelphiassa Yhdysvalloissa toimiva showpainipromootio. Sen painiottelut perustuvat "ultraviolenceen" tai "hardcoreen" ja otteluissa käytetään usein piikkilankaa (joskus kehän narujen tilalla ovat piikkilangat), piikkilankaan käärittyjä pesäpallomailoja, loisteputkia, nastoja, lasia, tikapuita, tulta, pöytiä ja paljon muitakin tavaroita joilla vastustajat telovat toisiaan. CZW on yksi maailman suurimmista hardcore/ultraviolence painipromootioista.


title: Combat Zone Wrestling

text: Vuoden 1998 lopussa John Zandig (John Corson) avasi painikoulun New Jerseyiin, jossa hän koulutti ensimmäisen oppilaansa, Lobon, joka oli hänen entinen työtoverinsa. Muutaman kuukauden päästä hänelle tuli kaksi uutta oppilasta, Nick Gage ja Justice Pain, jotka jo alkuvuonna paljastettiin veljeksiksi. Neljäs koulutettu oppilas oli Ric Blade, jolla oli taustaa taistelulajeista.


title: Combat Zone Wrestling

text: CZW:lla on kolme jokavuotista tapahtumaa: Cage of Death, Tournament of Death ja Best of the Best.


title: Erkki Kivinen

text: Erkki Oskari Kivinen (11. huhtikuuta 1903 Pälkjärvi – 4. lokakuuta 1985) oli suomalainen maanviljelyskemian ja -fysiikan professori ja Helsingin yliopiston rehtori.


title: Erkki Kivinen

text: Erkki Kivinen pääsi ylioppilaaksi Helsingin Maanviljelyslyseosta 1922. Helsingin yliopiston maatalous-metsätieteellisestä tiedekunnasta hän valmistui maatalous- ja metsätieteiden kandidaatiksi ja agronomiksi 1927 ja tohtoriksi 1933. Suurin osa Kivisen tutkimuksesta käsitteli suokasveja, soita ja turvetta, mutta hän teki myös kivennäis- ja liejumaita koskevaa tutkimusta.


title: Erkki Kivinen

text: Kivinen nimitettiin Helsingin yliopiston maanviljelyskemian ja -fysiikan professoriksi 1942. Vuosina 1943–1945 hän johti Suomen viljelykelpoisen maan inventointia. Yliopiston hallintotehtävissä Kivinen toimi maatalous-metsätieteellisen tiedekunnan dekaanina 1945–1954, yliopiston vararehtorina 1954–1962 ja rehtorina 1962–1971. Yliopisto asetti hänet ensimmäiselle ehdokassijalle yliopiston kansleriksi 1968, mutta presidentti Kekkonen jätti hänet nimittämättä. Helsingin Viikissä on Kivisen mukaan nimetty Erkki Kivisen kuja.


title: Äetsän vaakuna

text: Äetsän vaakuna on saanut aiheensa kunnan vanhoista elinkeinoista. Meisti symboloi käsityötaitoa ja yrittämistä ja apilat maanviljelystä. Apilat voivat viitata myös entisiin Keikyän ja Kiikan kuntiin, jotka yhdistyivät Äetsäksi vuonna 1981.


title: Äetsän vaakuna

text: Vaakunan selitys on ”sinisessä kentässä nahkatyömeisti, sen varren molemmilla puolilla saatteena kolmiapila; kaikki kultaa”. Vaakunan on suunnitellut Kaj Kajander. Vaakuna muuttui epäviralliseksi 2009, kun Äetsä yhdistyi Vammalan ja Mouhijärven kanssa Sastamalan kaupungiksi.


title: Lauri Tilus

text: Lauri Matias Tilus () oli suomalainen jääkärikapteeni. Hän sai sotilaskoulutuksensa ensimmäisen maailmansodan aikana Saksassa, missä hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan Valkoisen Armeijan riveissä joukkueenjohtajana ratsujoukoissa. Hän osallistui vielä talvisotaan pataljoonan komentajana erillisessä pataljoonassa, mutta kaatui taistelussa Aittojoella itsenäisyyspäivänä vuonna 1939.


title: Lauri Tilus

text: Hänen vanhempansa olivat liikemies Matti Tilus ja Sofia Stark. Hänet vihittiin avioliittoon vuonna 1932 Maria Kurjasen kanssa.


title: Lauri Tilus

text: Tilus kävi kuusi luokkaa Oulun reaalilyseota ja suoritti yksityisesti seitsemännen luokan Kouvolan yhteiskoulussa vuonna 1925. Hän suoritti tiedonantoupseerikurssin vuonna 1919 ja pikakiväärikurssin vuonna 1921 sekä sotilaspedagogisen kurssin vuonna 1925. Kapteenikurssi Sotakorkeakoulussa hän suoritti vuonna 1926 ja komppanianpäällikkökurssin Taistelukoulussa vuonna 1928 ja Suojeluskuntain päällystökoulussa vuonna 1930.


title: Lauri Tilus

text: Tilus liittyi vapaaehtoisena Saksassa sotilaskoulutusta antavan jääkäripataljoona 27:n 3. komppaniaan 9. tammikuuta 1916, josta hänet siirrettiin myöhemmin pataljoonan ratsuosastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.


title: Lauri Tilus

text: Tilus saapui Suomeen (Vaasaan) jääkäreiden pääjoukon mukana kornetiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi Karjalan ratsujääkärirykmentin 2. eskadroonaan. Hän otti osaa sisällissodan taisteluihin Kämärällä, Nuoraalla ja Viipurissa.


title: Lauri Tilus

text: Tilus palveli sisällissodan jälkeen edelleen Karjalan ratsujääkärirykmentissä, josta hänet siirrettiin 13. joulukuuta 1918 lähettiupseeriksi Lapin I rajavartiopataljoonaan ja edelleen 2. huhtikuuta 1919 nuoremmaksi upseeriksi Keski–Suomen rykmentin 4. komppaniaan ja 30. toukokuuta 1919 alkaen 5. komppaniaan. Viidennen komppanian päälliköksi hänet siirrettiin 10. joulukuuta 1921 ja 2. konekiväärikomppanian päälliköksi 15. tammikuuta 1925 sekä 4. komppanianpäälliköksi 1. elokuuta 1928. Armeijasta hän erosi 27. helmikuuta 1929. Hän astui suojeluskuntajärjestön palvelukseen 1. toukokuuta 1930 ja hänet sijoitettiin Viipurin suojeluskuntapiirin XIV alueen ja 1. maaliskuuta 1933 alkaen XXII alueen päälliköksi.


title: Lauri Tilus

text:
Tilus oli talvisodassa Erillisen pataljoona 12:n komentaja ja osallistui muun muassa Tolvajärven taisteluihin. Hän katosi viivytystaistelussa Ägläjärven Kotasuolla.
Tilus siunattiin kentälle jääneenä , mutta Oulun hautausmaalla Intiössä on hänen muistolaattansa sankarihaudalla.


title: Valkopiirtoheinä

text: Valkopiirtoheinä ("Rhynchospora alba") on monivuotinen mätästävä sarakasvi.


title: Valkopiirtoheinä

text: Valkopiirtoheinän varret ovat hennot ja pituudeltaan noin 20 senttimetriä. Varsien latvassa on vaaleita valetähkiä mykerömäiseen rykelmään kasvaneina.


title: Valkopiirtoheinä

text: Tapa, jolla kasvi talvehtii, on poikkeuksellinen. Kasvin kasvulehtien alapuolella, kukallisten varsien tyvessä, on joitain lähellä toisiaan sijaitsevia suomumaisia alalehtiä. Näiden lehtien hangoissa syntyy itusilmuja, joita ympäröivät suomumaiset alalehdet. Sisemmät alalehdet erityisesti sisältävät itusilmun kehittymiseen tarvittavaa ravintoa. Ne ovat lisäksi tärkkelyspitoisia ja paksuja. Talvella emokasvi kuolee, jolloin viimeistään silmut irtoavat siitä. Vesi levittää silmuja valkopiirtoheinän kasvaessa paikalla, joka toisinaan on veden alla. Näin kasvi leviää uusille kasvupaikoille. Uudelle kasvupaikalle kulkeuduttuaan silmu kasvattaa juuret ja seuraavan vuoden aikana muodostaa kasvulehtiä sekä kukallisia varsia. Entisten silmusuomujen eli alalehtien hankoihin kasvi kasvattaa itusilmuja. Tämän vuoksi valkopiirtoheinää pidetään monivuotisena, vaikka itusilmusta itusilmuun kehittyminen kestääkin vain yhden vuoden. Itusilmut ovat valkopiirtoheinän ainoat elimet, jotka talvehtivat.


title: Valkopiirtoheinä

text: Valkopiirtoheinä kasvaa kosteilla ja märillä paikoilla, kuten nevoilla, mutta myös keidassoiden kuljuissa ja metsälampien rannoilla.


title: Valkopiirtoheinä

text: Valkopiirtoheinää kasvaa eteläisessä ja keskisessä Suomessa satunnaisesti tai melko harvinaisesti Pello–Rovaniemi–Tervola–Pudasjärvi–Paltamo–Sotkamo-linjalle saakka. Linjan pohjois- ja itäpuolella, Kolarissa, Kuusamossa, Suomussalmella ja Sallassa, on vain joitain hajaesiintymiä.


title: Valkopiirtoheinä

text: Pohjois-Amerikassa valkopiirtoheinää kasvaa varsinkin mantereen itärannikon osavaltioissa ja Suurten järvien alueella, mutta myös länsirannikon osavaltioissa sekä Kanadassa Newfoundlandia ja Labradoria, Nunavutia ja Yukonia lukuun ottamassa.


title: Lyngsalpan

text: Lyngsalpan (joskus "Lyngsfjellan" tai "Lyngsalpene") on Lyngenin niemimaalla, Tromssan läänissä, Norjassa sijaitseva Skandien vuoriston osa, joka ulottuu Yykeän, Omasvuonon, Paatsivuonon ja Tromssan kuntien alueille. Suurin osa huipuista asettuu etelä-pohjoinen-suuntaiselle akselille, jolla vuorijonon jakaa kahtia eteläisen ja pohjoisen alueen välissä kulkeva Ullsfjorden-vuonon sivuhaara, Muotkalahti (Kjosen). Lyngenin ja Kjosenin kylien välinen kapea maakaistale yhdistää pohjoisemman alueen eteläisemmän alueen kautta mannermaahan.


title: Lyngsalpan

text: Vuoriston osan korkein huippu on 1 833 metriä merenpinnan tasoa ylemmäksi yltävä Jiehkkevárri.


title: Lyngsalpan

text: Brittiläinen vuorikiipeilijä William Cecil Slingsby kiipesi ensimmäisenä monille alueen huipuista, minkä jälkeen alueen vuorikiipeilystä tuli suositumpaa.


title: Lyngsalpan

text: Vuori- ja jääkiipeilyn lisäksi muita suosittuja aktiviteetteja alueella ovat retkeily, hiihtäminen ja laskettelu.


title: Jiehkkevárri

text: Jiehkkevárri (myös Jiekkevarri tai Jiekkevarre) on Norjassa sijaitseva Skandien vuoriston Lyngsalpenen osan ja Tromssan läänin korkein vuorenhuippu. Jäätikön peittämän huipun korkeus merenpinnan tasosta on 1 833 metriä.


title: Jiehkkevárri

text: Nimi ”Jiehkkevárri” tarkoittaa suomeksi ”jäistä vuorta”.


title: Jiehkkevárri

text: Huipulle nousivat ensimmäisinä brittiläinen Geoffrey Hastings ja norjalainen Elias Hogrenning 3. heinäkuuta 1899.


title: Kapinkiuru

text: Kapinkiuru ("Certhilauda brevirostris") on Etelä-Afrikassa tavattava kiuruihin kuuluva varpuslintu. Laji erotettiin omaksi lajikseen pitkänokkakiurusta ("Certhilauda curvirostris") vuonna 1999.


title: Kapinkiuru

text: Kooltaan kapinkiuru on noin 21 cm. Lajin pää, selkä siivet ja pyrstö ovat väriltään ruskeat. Vatsa on valkoinen, ja siinä on mustia raitoja. Nokka on kapinkiurulla pitkähkö ja hieman alaspäin taipunut. Päässä on lisäksi valkoinen silmäkulmajuova.


title: Kapinkiuru

text: Kapinkiurua tavataan Western Capen osavaltiossa sijaitsevasta Agulhasin tasankoalueilla, joita rajaavat Bot-joki ja Georgen kaupunki.. Laji elää peltomailla, mutta välttää alueita, jotka ovat tehoviljelyssä. Lajia tavataan myös hiekkaisten karoo-arojen pensaikoissa. Suurin osa lajin elinympäristöä on nykyään viljapeltoja ja laitumia, joihin se on sopeutunut hyvin. Lajin elinympäristö on tuntemattomista syistä laikuittainen.


title: Kapinkiuru

text: Kapinkiurut liikkuvat yleensä yksin tai pareittain. Laji pesii syyskuusta lokakuuhun. Pesän se rakentaa kasvillisuuden sekaan tai maahan. Naaras munii kahdesta kolmeen munaa. Poikaset poistuvat pesästä marraskuuhun mennessä.


title: Kapinkiuru

text: Ravintonaan laji käyttää pääasiassa hyönteisiä, mutta ajoittain myös siemeniä.


title: Vito Bratta

text: Vito Bratta (s. 1. heinäkuuta 1961 Staten Island, New York, Yhdysvallat) on yhdysvaltalainen kitaristi ja lauluntekijä. Hän on kitaristina kopioinut soittotyyliänsä Eddie Van Halenilta. Bratta on White Lion -yhtyeen toinen perustajajäsen ja toimi yhtyeen kitaristina sen hajoamiseen vuonna 1991 asti. Myöhemmissä kokoonpanoissa vuoden 1999 jälkeen Bratta ei ole ollut mukana. Hän lopetti muusikonuransa vuonna 1994, vaikka soittelee edelleen kitaraa. Syyksi hän on kertonut, että perhe ja isän sairaus vaati hänen aikansa ja energiansa. Bratta on ollut mukana kaikilla White Lionin studiolevyillä lukuun ottamatta albumeita "Remembering White Lion" (1999) ja "Return of the Pride" (2008).


title: Marie-Laure Brunet

text: Marie-Laure Brunet (s. 20. marraskuuta 1988 Lannemezan, Hautes-Pyrénées, Ranska) on entinen ranskalainen ampumahiihtäjä.


title: Marie-Laure Brunet

text: Brunet aloitti ampumahiihdon harrastamisen vuonna 2003. Hän saavutti junioreiden MM-kilpailuissa 2007 kultaa takaa-ajossa ja viestissä sekä pronssia normaalimatkalla. Vuoden 2008 junioreiden MM-kilpailuissa hän sai hopeaa normaalimatkalla ja viestissä sekä pronssia takaa-ajossa.


title: Marie-Laure Brunet

text: Brunet hiihti Östersundin MM-kilpailuissa 2008 toisen osuuden Ranskan viestijoukkueessa, joka sai pronssia. Pyeonchangin MM-kilpailuissa 2009 hän hiihti avausosuuden kultaa voittaneessa Ranskan sekaviestijoukkueessa. Naisten viestissä hän oli niin ikään ensimmäisen osuuden viestinviejänä Ranskan saadessa pronssia. Takaa-ajokilpailussa Brunet sijoittui seitsemänneksi, vaikka lähti matkaan pikakilpailun jälkeiseltä 52. sijalta. Yhteislähdössä hän oli kahdeksas ja normaalimatkalla viidestoista. Vancouverin olympialaisissa 2010 hän saavutti pronssia takaa-ajossa sekä oli sprinttikilpailussa kuudes, normaalimatkalla kahdestoista ja yhteislähdössä viidestoista. Viestissä Brunet hiihti avausosuuden Ranskan hopeajoukkueessa.


title: Marie-Laure Brunet

text: Hanty-Mansijskin MM-kilpailuissa 2011 Brunet hiihti ensimmäisen osuuden Ranskan pronssijoukkueessa sekaviestissä ja toisen osuuden hopeaa saaneessa naisten viestijoukkueessa. Yhteislähtökilpailussa hän oli yhdeksäs. Ruhpoldingin MM-kilpailuissa 2012 hän sai normaalimatkalla, yhteislähdössä ja viestissä hopeaa, oli sprintissä viides ja takaa-ajossa kuudes. Nové Měston MM-kilpailuissa 2013 hän sai sekaviestissä hopeaa ja oli takaa-ajossa yhdestoista. Sotšin olympialaisissa 2014 hän pyörtyi huonovointisuuden seurauksena naisten viestin avausosuudella, ja Ranska joutui keskeyttämään kilpailun.


title: Marie-Laure Brunet

text: Brunet kilpaili maailmancupissa ensimmäisen kerran Kontiolahdella kaudella 2007–2008 ja sai ensimmäiset maailmancup-pisteensä sijoituttuaan normaalimatkalla 26:nneksi. Kymmenen parhaan joukkoon hän sijoittui ensimmäisen kerran oltuaan myöhemmin samalla kaudella neljäs Pyeongchangin takaa-ajokilpailussa. Ensimmäisen palkintokorokepaikkansa hän sai oltuaan kolmas Trondheimin takaa-ajokilpailussa 21. maaliskuuta 2009.


title: Marie-Laure Brunet

text: Brunet saavutti rulla-ampumahiihdon MM-kilpailuissa Haute Mauriennessa kesällä 2008 kultaa viestissä sekä hopeaa pikakilpailussa ja takaa-ajossa.


title: Marie-Laure Brunet

text: Brunet ilmoitti uransa lopettamisesta kesäkuussa 2014.


title: Mauricio Pochettino

text: Mauricio Pochettino (s. 2. maaliskuuta 1972) on argentiinalainen jalkapallovalmentaja ja entinen puolustaja. Toukokuussa 2014 hän teki viiden vuoden valmentajasopimuksen Tottenham Hotspurin kanssa.


title: Mauricio Pochettino

text: Pochettino aloitti peliuransa kotimaassaan Newell's Old Boysissa 1988. Nuorukainen edusti seuraa kuuden vuoden ajan, kunnes 21-vuotias puolustaja kiinnosti espanjalaisen RCD Espanyolia ja Pochettino siirtyi vanhalle mantereelle. Pochettino ahkeroi Espanyolin puolustuksessa kuuden kauden ajan pelaten yli 200 La Liga -ottelua. Ura Espanyolissa huipentui Copa del Reyn voittoon kaudella 1999–2000.


title: Mauricio Pochettino

text: Kesällä 2000 Pochettino jätti Espanjan kentät ja siirtyi ranskalaisseura Paris Saint-Germainiin. Ranskalaisjoukkueessa puolustaja pelasi kolmen kauden ajan esiintyen 74 kertaa pääsarjatasolla. Tammikuussa 2004 hän siirtyi FC Girondins de Bordeaux'hon, mutta ura ei viinikaupungissa enää lähtenyt lentoon ja kesällä hän palasi RCD Espanyoliin. Pochettino pelasi uransa viimeiset kaudet Espanyolissa päättäen ammattilaisuransa 34-vuotiaana Copa del Reyn voittoon päättyneen kauden 2005–2006 jälkeen.


title: Mauricio Pochettino

text: Argentiinan maajoukkueessa Pochettino pelasi urallaan 20 A-maaottelua onnistuen myös kahdesti maalinteossa. Hän oli mukana Marcelo Bielsan valmentamassa joukkueessa Copa Américassa 1999, kun Argentiina hävisi puolivälierissä Brasilialle 2–1 sekä MM-joukkueessa 2002, jolloin Argentiinan tie katkesi katastrofaalisesti jo alkulohkovaiheessa.Pochettino oli pelaajauransa jälkeen muutaman vuoden sivussa jalkapallomaailman ytimestä. Hän toimi RCD Espanyolin naisjoukkueen valmentajana, kunnes tammikuussa 2009 seura nosti hänet miesten edustusjoukkueen uudeksi päävalmentajaksi. Pochettinosta tuli putoamisviivan alapuolelle juuttuneen seuran kolmas valmentaja kaudella 2008–2009.


title: Mauricio Pochettino

text: Pochettinon valmennusuran alku sai loistavan sysäyksen helmikuussa, kun Espanyol kukisti La Ligaa dominoineen FC Barcelonan Camp Noulla 1–2. Hyvät otteet kestivät kauden loppuun saakka ja Pochettino nosti seuran lopulta kymmenenneksi. Pochettinon ensimmäinen kokonainen kausi Espanyolin puikoissa päättyi sijalle 11. Syyskuussa 2010 hän allekirjoitti kesään 2012 ulottuvan jatkosopimuksen Espanyolin kanssa. Pochettino sai potkut Espanyolista marraskuun lopulla 2012 seuran juututtua La Ligan jumboksi.


title: Mauricio Pochettino

text: Pochettino palkattiin 18.1.2013 Englannin Valioliigassa pelaavan Southamptonin päävalmentajaksi, seuran erotettua yllättäen Nigel Adkinsin. Argentiinalaisen johdolla Soton sijoittui kauden päätteeksi liigassa kolmanneksitoista. Täydellä kaudellaan 2013/14 Pochettino luotsasi aktiivista jalkapalloa pelanneen Sotonin lopulta kahdeksanneksi. Sijoitus oli seuran paras Valioliigassa 11 vuoteen. Kauden jälkeen Pochettino teki viiden vuoden sopimuksen Tottenham Hotspurin kanssa. Pochettino luotsasi Spursin Englannin liigacupin finaaliin debyyttikaudellaan, mutta mestaruus jäi haaveeksi Chelsean oltua loppuottelussa vahvempi maalein 2–0. Valioliigassa Spurs pelasi hyvän kauden ja sijoittui viidenneksi. Pochettino uudisti joukkuetta ja hänen alaisuudessaan nuoret pelaajat kuten Harry Kane, Dele Alli ja Eric Dier tekivät läpimurtonsa. Kaudella 2015/16 Spurs taisteli Englannin Valioliigan mestaruudesta, mutta joutui lopulta taipumaan superyllättäjä Leicester Citylle. Kauden loistavien esitysten myötä Spurs teki Pochettinon kanssa vuoteen 2021 ulottuvan jatkosopimuksen.


title: Mauricio Pochettino

text: Pochettino suosii hyökkäävää ja aktiivista pelitapaa. Hänen joukkueensa pelaavat yleensä 4-2-3-1-muodostelmalla, jossa vahva prässipeli ja taitava pallonhallinta korostuvat. Pochettino on saanut myös paljon kehuja nuorten lahjakkuuksien tunnistamisesta ja nostamisesta edustusjoukkueeseen.


title: David Ekholm

text: David Ekholm (s. 16. tammikuuta 1979 Ekshärad, Hagforsin kunta, Ruotsi) on ruotsalainen ampumahiihtäjä.


title: David Ekholm

text: Ekholm hiihti avausosuuden Ruotsin viestijoukkueessa, joka voitti junioreiden maailmanmestaruuden Pokljukassa 1999. Aikuisten MM-kilpailuihin hän osallistui ensimmäisen kerran Oberhofissa 2004 sijoittuen viestissä kuudenneksi. Saman sijan hän sai viestistä myös Östersundissa 2008.


title: David Ekholm

text: Ekholm sijoittui Pyeongchangin MM-kilpailuissa 2009 normaalimatkalla viidenneksi. Hän ampui yhden sakkominuutin toisella ampumapaikalla ja hävisi kultaa voittaneelle Ole Einar Bjørndalenille 26,3 sekuntia. Tätä ennen hän oli ollut maailmancupin osakilpailussa parhaimmillaan neljästoista Anterselvan pikakilpailussa aiemmin samalla kaudella. Pyeongchangin MM-kilpailujen sekaviestissä Ekholm hiihti kolmannen osuuden Ruotsin joukkueessa, joka sai hopeaa 6,2 sekuntia Ranskalle hävinneenä.


title: David Ekholm

text: Ekholm lopetti uransa kauden 2009–2010 jälkeen. Hän avioitui kesällä 2010 ruotsalaisen ampumahiihtäjän Helena Jonssonin kanssa.


title: Läntinen Pitkäkatu 20

text: Läntinen Pitkäkatu 20 on Alvar Aallon vuonna 1928 piirtämä kerrostalo Turussa Läntisen Pitkäkadun varrella. Se tunnetaan myös Aallon standardivuokratalona ja Tapani-talona. Se on Helena Soiri-Snellmanin mukaan maan ensimmäinen funktionalistinen rakennus ja mielenkiintoinen myös rakennustekniikkansa takia. Läntinen Pitkäkatu 20 kuuluu Aallon Turun vuosiin (1927–1933), jolloin hän suunnitteli myös Lounais-Suomen Maalaistentalon, Turun Sanomien toimitalon, Paimion parantolan ja Viipurin kirjaston.


title: Läntinen Pitkäkatu 20

text: Tässä seurassa Läntinen Pitkäkatu 20 vaikuttaa välityöltä. Sitä se ei kuitenkaan ollut, sillä tekijöillä oli visionsa. Talo muurattiin rakennusmestari Juho Tapanin kehittämistä standardoiduista, valetuista betonielementeistä, niin sanotuista tapanintiilistä, joista odotettiin rakennusteknistä läpimurtoa. Standardoituja olivat myös talon ikkunat, ovet ja kaiteet. Aalto puolestaan halusi luoda kuohuvan 1920-luvun kaupunkilaisille uuden aikakauden koteja ja pyrki samalla määräämään, miten ihmiset kodeissaan eläisivät. Tarkoituksena oli, että asukkaat jopa hankkisivat koteihinsa Aallon piirtämät huonekalut. Talon piti olla mallina kokonaiselle sarjalle samanlaisia. Jatkohankkeet kuitenkin raukesivat, kun maailmanpula vei rakentajan konkurssiin.


title: Läntinen Pitkäkatu 20

text: Katujulkisivussa Aalto käytti funktionalismia vain vaakasuuntaan käännetyissä ikkuna-aukoissa, muilta osin hän pitäytyi vielä klassismiin. Pihajulkisivu nauhaikkunoineen, parvekkeineen ja korostettuine savupiippuineen on sen sijaan puhdasta funktionalismia ja Aaltoa etevimmillään; se näkyy parhaiten Puolalanpuiston läntiseltä laelta.


title: Läntinen Pitkäkatu 20

text: Kolmiportaisessa talossa on viisi liikehuoneistoa ja 34 asuinhuoneistoa. Yleisin huoneistotyyppi on kaksi huonetta, halli ja keittiö, mutta keskimmäisessä portaassa on kahdeksan herrasväen asuntoa: kolme huonetta, halli, keittiö ja apulaisen huone. Kaikki ovat läpitalon-huoneistoja. Talossa on myös neljä yksiötä, joiden ikkunalliset makuualkovit olivat aikanaan erikoisuuksia. Erikoisia ovat myös ylimmät huoneistot, koska Aalto joutui rakennusmääräysten takia taittamaan kuudennen kerroksen pelkästään pihanpuoliseksi. Tämän takia näihin huoneen ja keittiön asuntoihin muodostui ylisuuri, ikkunaton halli, joka toki soveltui olohuoneeksi. Asuntopulan aikana 1940- ja 1950-luvulla nämä asukkaat välttyivät viranomaisten määräämiltä pakollisilta alivuokralaisilta, koska hallia ei laskettu huoneeksi.


title: Läntinen Pitkäkatu 20

text: Poika- ja nuoruusvuotensa talossa asunut kirjailija Lasse Raustela on ikuistanut sen palkitussa Taivaansavut-sarjassaan.


title: Kynsien pureskelu

text: Kynsien pureskelu eli onykofagia on pakonomainen tapa joka saattaa kehittyä pakko-oireiseksi häiriöksi. Kynsiään säännöllisesti pureskelevat 30 % 7-10 -vuotiaista lapsista ja 45 % teini-ikäisistä.


title: Kynsien pureskelu

text:
Kynsien pureskelu saattaa johtaa sormenpäiden kipeytymiseen kynnen reunan kohdalta. Kynsien reunat saattavat repeytyä ja muodostaa niin kutsuttuja kissankynsiä, joiden repiminen saattaa johtaa kynsivallintulehdukseen. Liian lyhyeksi pureskeltu kynsi taas saattaa kaivautua kynsivallin sisään.
Kynsien pureskelua hoidetaan useimmiten denatoniumbentsoaattilla (jota myydään mm. tuotemerkillä "Bitrex"), jota on pahanmakuisissa kynsiin levitettävissä lakoissa (jota myydään mm. tuotemerkillä Kynnel). Vakavammissa tapauksissa turvaudutaan terapiaan. Kynsien pureskelu on myös tapa purkaa stressiä.


title: Pierre Louis Jouy

text: Pierre Louis Jouy (k. elokuu 1894) oli yhdysvaltalainen lintutieteilijä.


title: Pierre Louis Jouy

text: Jouy oli ensimmäinen amerikkalainen ornitologi, joka tutki Korean linnustoa. Hän oli ammattimainen keräilijä, joka saapui Souliin toukokuussa 1883 oltuaan sitä ennen kaksi vuotta Japanissa keräämässä lintuja Kansallismuseon toimeksiannosta. Kansallismuseolla ei ollut määrärahaa Jouyn Korean-matkalle, mutta Jouy onnistui järjestämään itsensä Yhdysvaltojen lähetystöhenkilökuntaan. Hän keräsi lintuja Soulin ympäristöstä koko kesän. Syksyllä hän sai toimen kiinalaisten tullilaitoksesta Koreassa (Chinese Customs Service of Korea) ja matkusti Fusaniin marraskuussa 1883. Jouy asui Fusanissa lähes kolme vuotta ja keräsi lintuja ja muita eläimiä aina kun työkiireiltään ennätti. Hän lähti Koreasta heinäkuussa 1886, mutta pysähtyi vielä muutamaksi päiväksi Wŏnsaniin, jossa hän sai hankituksi muutaman näytteen lisää.


title: Pierre Louis Jouy

text: Jouy lähetti kokoelman, jossa oli yli 500 näytettä, Kansallismuseoon Washingtoniin, missä se lojui koskemattomana yli 20 vuotta. Samaan aikaan toiset tutkijat keräsivät ja kuvailivat lintuja, jotka siis olivat jo museossa. Jouy palasi Yhdysvaltoihin, paitsi rahoituksen loputtua, myös sairastuttuaan. Rahapulassa hän joutui jättämään kokoelmansa järjestämisen tuonnemmaksi ja lähti sen sijaan palkattuna keräilijänä Meksikoon keräämään lintuja ja muita eläimiä. Hänen sairautensa paheni ja hän kuoli tuberkuloosiin 1894.


title: Pierre Louis Jouy

text: Jouy ei ehtinyt kirjoittaa Korean ajoistaan raporttia, vaikka hänellä oli sellainen tarkoitus. Hänen ystävänsä A. H. Clark tutki kokoelman ja kuvaili vuonna 1907 yhdeksän siihen mennessä tuntematonta uutta muotoa, linnuista muun muassa viirupöllön ("Strix uralensis") alalajin "hondoensis". Vuonna 1910 Clark julkaisi täydellisen raportin kokoelman 554 näytteestä, mutta koska Jouyn muistiinpanot olivat olleet vain hänen päässään, ei raportissa ole juuri muuta kuin, mitä linnunnahat voivat kertoa. Clark löysi yhden lyhyen käsikirjoituksen, jossa Jouy kuvaili japaninparatiisimonarkin ja jonka Clark julkaisi postuumisti Jouyn nimellä 1910.


title: Pierre Louis Jouy

text: Jouy oli vähän ennen kuolemaansa antanut käsikirjoituksen Leonhard Hess Stejnegerille ja pyytänyt tätä tutkimaan kokoelmansa ja julkaisemaan raportin. Stejneger ei kiireiltään ehtinyt sitä koskaan tehdä.


title: Pierre Louis Jouy

text: Jouyn kunniaksi on nimetty hopeahartiakyyhky ("Columba jouyi").


title: Viimeiseen pisaraan (albumi)

text: Viimeiseen pisaraan on suomalaislaulaja Kari Tapion studioalbumi. Se julkaistiin 25. maaliskuuta 2009.


title: Suihkussa laulaminen

text: Suihkussa laulaminen on laajalle levinnyt tapa. Monet ihmiset laulavat suihkussa, koska sen akustiset ominaisuudet saavat laulajan äänen kuulostamaan itselleen paremmalta. Pieni tila ja seinälaattojen kovat, ääntä heijastavat pinnat tuottavat erilaisia seisovia aaltoja ja kaikuja, jotka antavat äänelle syvyyttä ja runsautta.


title: Suihkussa laulaminen

text: Suihkussa laulaminen on kirjattu ensi kertaa historiaan jo vuosisatoja sitten. Esimerkiksi muslimifilosofi Ibn Khaldun kirjoitti "Muquddimahin" ensimmäisessä osassa kylvyssä laulamisen ilosta, jonka hän selitti olevan peräisin kuuman ilman vaikutuksesta ihmisen henkeen. .


title: Suihkussa laulaminen

text: Keskinkertaisia tai amatöörilaulajia kutsutaan yleensä ironisesti suihkulaulajiksi.


title: Kari Piippo

text: Kari Piippo (s. 10. joulukuuta 1945 Lappajärvi) on palkittu suomalainen graafinen suunnittelija. Hän on kansainvälisesti tunnetuimpia suomalaisia graafikoita, ja hänet tunnetaan erityisesti julisteiden suunnittelijana.


title: Kari Piippo

text: Piippo on valmistunut graafikoksi Helsingissä Taideteollisesta oppilaitoksesta 1967. Työskenneltyään kaksi vuotta mainostoimistossa hän jättäytyi freelanceriksi ja erikoistui kuvitukseen ja julistesuunnitteluun. Piippo perusti oman studion Design Studio Kari Piippo Oy:n 1987. Piippo on Mikkelin kuvitustriennaalin perustaja ja on useiden alan kilpailujen tuomariston jäsen.


title: Kari Piippo

text: Hän teki kuvituksia Anna-lehteen 1970–1990 ja kirjankuvituksia, kuten "Oma Aapinen" 1983 ja "Oma Lukutaito 2" (1984). Hän on suunnitellut Mikkelin teatterin julisteet (1980–2000) ja Suomen Postille muun muassa postimerkit ”Suomi EU:n jäseneksi”, ”Finnish Design” ja ”Suomi 80 vuotta”. Piippo on tehnyt graafiset ilmeet muun muassa Lääkelaitokselle, Ympäristöministeriölle, Taiteen keskustoimikunnalle, Mikkelin kaupungille, Mikkelin museoille, Kuopion evankelisluterilainen seurakuntayhtymä ja Mikkelin evankelisluterilainen seurakuntayhtymä.


title: Kari Piippo

text: Piippo on julkaissut useita omakustanteisia yhteiskunnallisesti kantaa ottavia julisteita, joita on julkaistu ja ollut laajalta esillä kansainvälisesti, muun muassa Ruanda (1994), Earth Day – Luonnon puolesta (1995), Sarajevon kansanmurhat (1994), Rotusortoa vastaan: We Are Them They Are Us (2003), Kiinan maanjäristyksessä menehtyneiden muistolle (2008).


title: Kari Piippo

text: Hän oli graafisen suunnittelun tuntiopettajana Lahden Muotoiluinstituutissa 1987–1989, graafisen muotoilun lehtori Taideteollisessa korkeakoulussa 1989–1997, ja vuodesta 2004 hän on toiminut vierailevana professorina Tama Art Universityssä Tokiossa ja Shandong University of Art and Designissa Kiinassa.


title: Kari Piippo

text: Piippo on osallistunut töillään kaikkiin tärkeimpiin kansainvälisiin julistekilpailuihin vuodesta 1980 lähtien ja ollut mukana lukuisissa kansainvälisissä kutsunäyttelyissä. Hän on pitänyt omia kutsunäyttelyitä vähintään kymmenessä eri maassa.


title: Kari Piippo

text: Piippo on pitänyt kutsuluentoja, julistetyöpajoja, mestarikursseja ja lopputöiden arviointia alan korkeinta opetusta tarjoavissa yliopistoissa vuodesta 1996 eri puolilla maailmaa. Hänen tuotannostaan on tehty useita kansainvälisiä lopputöitä. Vuonna 1998 Kari Piippo hyväksyttiin kansainvälisen graafisten suunnittelijoiden eliittikerhon Alliance Graphique Internationales AGI:n jäseneksi. Kerhoon hyväksytään vain suunnittelijoita, joilla on merkittävää kansainvälistä näyttöä. AGI:n muut suomalaiset suunnittelijat ovat Tapani Aartomaa, Kyösti Varis ja Jukka Veistola.


title: Kari Piippo

text: Piipon kotikunta on Mikkeli. Hänen isänsä on Jonne Piippo ja äiti Vilma Piippo.


title: Pauliina Miettinen

text: Pauliina Miettinen (s. 20. toukokuuta 1972 Kuopio) on suomalainen entinen jalkapalloilija, nykyinen valmentaja. Hän valmensi 2016 Hongan B-tytöt SM-hopealle (Hongan B-tyttöjen ensimmäinen mitali). Hän on johdattanut PK-35 naisten joukkueen vuosina 2011 ja 2012 tuplamestaruuteen (Suomen mestaruus ja Suomen Cupin voitto), sekä molempina vuosina naisten Mestarien liigan pudotupeleihin. Sitä ennen hän valmensi kaudella 2010 yhdysvaltalaista Sky Blue FC:tä, joka oli maan naisten jalkapalloliigan hallitseva mestari. Miettinen ja apuvalmentaja Anne Parnila erotettiin tehtävistään heinäkuussa 2010.


title: Pauliina Miettinen

text: Miettinen pelasi urallaan maalivahtina, puolustajana ja Yhdysvalloissa myös hyökkääjänä. Hän on yksi harvoista jalkapalloilijoista, joka on pelannut maajoukkuetasolla sekä maalivahtina (9 ottelua) että kenttäpelaajana (17 ottelua). Miettisen ensimmäinen seura oli kuopiolainen KMF. Sittemmin hän pelasi Kontulan Urheilijoissa, Turun Pyrkivässä, Malmin Palloseurassa ja Helsingin Jalkapalloklubissa. Miettinen pelasi myös Yhdysvalloissa Franklin Pierce Collegen joukkueessa ja oli seuran kapteeni kolmen vuoden ajan. Franklin Piercessa on pelannut Suomen naisten maajoukkuepelaajista myös Minna Mustonen. Miettinen voitti Suomen mestaruuden HJK:ssa 2001 sekä Suomen Cupin Turun Pyrkivässä 1994 ja HJK:ssa 2002.


title: Pauliina Miettinen

text: Maajoukkueessa Miettinen pelasi yhteensä 26 maaottelua vuosina 1992–2004. Pelaajauran jälkeen Miettinen on valmentanut muun muassa FC Kontua ja PK-35 Vantaata.


title: Pauliina Miettinen

text: Miettinen on pitänyt myös blogia nettisivuillaan vuosien ajan.


title: Pauliina Miettinen

text: Nykyään Miettinen toimii liikunnan ja terveystiedon opettajana Nurmijärvellä.


title: Sten Bergman

text: Sten Bergman (20. lokakuuta 1895 Värmlanti – 19. helmikuuta 1975 Rönninge) oli ruotsalainen biologi, eläintieteilijä ja lintutieteilijä, joka tutki Aasian linnustoa.


title: Sten Bergman

text: Sten Bergmanin vanhemmat olivat Johan ja Kerstin Bergman. Hänen puolisonsa oli Dagny Bergman o.s. Lindhé (1890–1972), joka oli mukana useilla hänen matkoillaan ja toimi avustajana ja yhteistyökumppanina. Bergman valmistui filosofian lisensiaatiksi 1925 ja sai kunniatohtorin arvon 1952.


title: Sten Bergman

text: Bergman tutki Aasian eläimistöä ja matkusteli muun muassa Kamtšatkan niemimaalla 1920–1923, Kuriileilla 1929–1930, Pohjois-Koreassa 1935–1936 ja Papua-Uusi-Guineassa 1948–1950, 1952–1953 ja 1956–1958.


title: Sten Bergman

text: Koreassa Bergman keräsi eläimiä pääasiassa Hamgyong Pukton alueelta. Hän julkaisi tutkimuksistaan lyhyen kansantajuisen englanninkielisen artikkelin, jossa hän esitteli vain pienen osan aineistostaan. Hän julkaisi myös kaksi artikkelia ruotsiksi. Kokoelma toimitettiin Ruotsiin.


title: Sten Bergman

text: Elämänsä aikana Bergman julkaisi noin 15 kirjaa ja piti noin 6 000 esitelmää.


title: Susanna Heikari

text: Susanna Heikari (s. 8. huhtikuuta 1977) on suomalainen entinen jalkapalloilija.


title: Susanna Heikari

text: Hyökkääjänä pelaavan Heikarin ensimmäinen seura oli Tikkurilan Palloseura. Hän on pelannut myös Malmin Palloseurassa, Helsingin Jalkapalloklubissa ja Yhdysvalloissa Portlandin yliopiston joukkueessa. Heikari voitti HJK:ssa Suomen mestaruuden ja Suomen cupin neljästi.


title: Susanna Heikari

text: Maajoukkueessa Heikari pelasi vuosina 1994–2002 yhteensä 44 maaottelua, joissa hän teki 8 maalia.


title: Karkeakarvainen bosnianajokoira

text: Bosanski oštrodlaki gonič barak eli karkeakarvainen bosnianajokoira, joka tunnetaan myös nimellä "barak", on Bosniassa metsästyskoirista jalostettu koirarotu. Tätä rotua on alun perin käytetty jäljestämiseen.


title: Karkeakarvainen bosnianajokoira

text: Vankka rakenne. Pää pitkä ja kohtuullisen leveä, otsa hieman kupera. Kohtuullinen ja loiva otsapenger. Silmät ovat soikeat ja suuret ja niiden väri on kastanjanruskea. Korvat ovat keskipitkät, riippuvat ja kärjestä pyöristyneet. Suorakaiteen muotoinen, pitkä ja syvä kuono. Kirsu on väriltään joko musta tai tummanruskea. Purenta on aina leikkaava. Häntä kaartuu sapelimaisesti hieman ylöspäin. Karva on kovaa, pitkähköä ja harottavaa. Kuonossa karva muodostaa selvästi erottuvat viikset ja parran. Pohjaväri vaihtelee vehnästä ja punaisesta harmaaseen ja mustaan. Musta tai harmaa satula päävärin lisäksi on hyvin yleinen, mutta koira voi olla myös kolmivärinen (tricolor). Kaikkein yleisin väritys on vehnä harmaalla satulalla. Uros on 46-56 cm korkea ja narttu jonkin verran pienempi. Ihannepaino on 20 kg, mutta vaihtelu 16-24 kg välillä sallitaan.


title: Karkeakarvainen bosnianajokoira

text: Bosnianajokoiraa kuvaillaan sinnikääksi, eloisaksi ja rohkeaksi. Työskennellessään sillä on sointuva haukku, minkä vuoksi se soveltuu hyvin myös vahtikoiraksi. Se tulee hyvin toimeen lasten ja muiden koirien kanssa.


title: Karkeakarvainen bosnianajokoira

text: Bosnialaiset metsästäjät jalostivat rodun 1800-luvulla paikallisiin olosuhteisiin ja ennen kaikkea vuoristossa työskentelemään soveltuvaksi. Jalostuksessa tiedetään käytetyn ainakin griffonia, mikä lisäksi jotkin teoriat uskovat mukana olevan myös molossikoiran perimää. Nimityksen "barak" uskotaan tulleen turkin kielestä, missä se merkitsee karkeakarvaista koiraa. Bosniassa ajon aikana haukkuvaa koiraa kutsutaan nimellä "brakirci", joka vastaa saksan ja hollannin kielen termiä "bracke". Bosnianajokoira pääsi FCI-rekisteriin vuonna 1965, alunperin nimellä illyrianajokoira.


title: Mike Ricci

text: Mike Ricci (27. lokakuuta 1971, Scarborough, Ontario) on kanadalainen pelaajauransa lopettanut jääkiekkoilija. 17. helmikuuta 1994 Ricci teki viisi maalia yhdessä pelissä Quebec Nordiquesin paidassa.


title: Mike Ricci

text: Mike Ricci kasvoi Scarboroughissa, Ontariossa. Hän pelasi jääkiekkoa silloisessa Metro Toronto Hockey Leaguessa (nykyään Greater Toronto Hockey League). Hän oli OHL:n Peterborough Petesin toinen varaus vuonna 1987 vahvan kauden jälkeen Toronto Marlboros Bantamsissa.


title: Mike Ricci

text: Ricci oli myös taitava jalkapallonpelaaja ja hän pelasikin Scarborough Blues -seurassa hänen serkkunsa, Paul Peschisolidon kanssa. Peschisolido pelasi ammattilaisena muun muassa Kanadan jalkapallomaajoukkueessa. Riccin isä Bruno oli jalkapallonpelaaja Italiassa ennen Kanadaan muuttamista


title: Mike Ricci

text: Ricci on myös näytellyt jääkiekkoilija Maurice Richardista kertovasta elokuvassa nimeltä "The Rocket" vuodelta 2005. Hän esitti elokuvassa jääkiekkoilija Elmer Lachia.


title: Ulla Kaasinen

text: Ulla Kaasinen (s. 16. syyskuuta 1960) on suomalainen entinen jalkapalloilija ja valmentaja.


title: Ulla Kaasinen

text: Pelaajana Kaasinen edusti Helsingin Jalkapalloklubia, Helsinki Unitedia, PP-Futista ja tukholmalaista AIK:ta. Hän voitti Suomen mestaruuden peräti kahdeksan kertaa. Mestaruuksista kuusi tuli HJK:n riveissä ja yhden hän voitti Helsinki Unitedissa sekä PP-Futiksessa. Suomen Cupin Kaasinen voitti kolmesti. Maajoukkueeseen Kaasinen pääsi ensimmäisen kerran kesällä 1975. 15 vuotta kestäneellä maajoukkueuralla hän pelasi 41 ottelua ja teki niissä kuusi maalia.


title: Ulla Kaasinen

text: Pelaajauran jälkeen Kaasinen ryhtyi valmentajaksi. Hän toimi muun muassa maajoukkueen kakkosvalmentajana ja valmensi Malmin Palloseuran mestaruuteen 1994.


title: DX Cancri

text: DX Cancri on punainen kääpiö Kravun tähdistössä 11,82 valovuoden päässä Maasta. Se on liian himmeä, jotta sen voisi nähdä paljaalla silmällä, ja sen massa on 9 prosenttia Auringon massasta.


title: Dennis Muren

text: Dennis E. Muren, A.S.C. (1. marraskuuta 1946 Glendale, Kalifornia, USA) on amerikkalaisten elokuvien erikoistehosteiden suunnittelija, joka tunnetaan muun muassa Steven Spielbergin, James Cameronin ja George Lucasin elokuvista. Hän on voittanut kuusi kertaa parhaiden erikoistehosteiden Oscarin.


title: Dennis Muren

text: Muren syntyi Glendalessa Kaliforniassa, ja hän on Charline Louisin ja Elmer Ernest Murenin poika. Hän kiinnostui elokuvien ja erikoistehosteiden valmistamisesta jo pienenä. Opiskellessaan elokuvien tekemistä Pasadena City Collegessa Muren kulutti 6 500 dollaria tehdäkseen "Equinoxin", lyhyen tieteiselokuvan. Pieni Tonylon Productions -elokuvayhtiö piti elokuvasta ja otti sen levitykseen. Tonylon palkkasi leikkaaja Jack Woodsin ohjaamaan elokuvaan lisäkohtauksia, jotta "Equinoxista" saatiin täyspitkä elokuva. Kun "Equinox" julkaistiin täyspitkänä lokakuussa 1970, Muren oli nimetty elokuvan tuottajaksi, vaikka hän oli ohjannut suurimman osan elokuvasta ja tehnyt kaikki erikoistehosteet. Heikoista arvioista huolimatta elokuva tuotti tarpeeksi rahaa, jotta Muren sai investointinsa takaisin. Vuosien mittaan "Equinoxista" on tullut kulttiklassikko.


title: Dennis Muren

text: Valmistuttuaan Muren aloitti työskentelyn täysipäiväisenä visuaalisten erikoistehosteiden tuottajana. Vuonna 1976 hänet palkattiin Industrial Light & Magiciin, joka oli ohjaaja George Lucasin perustama tehostestudio. Lucasin ja Industrial Light & Magicin ensimmäinen elokuva oli "Tähtien sota", joka julkaistiin 1977.


title: Dennis Muren

text: Muren on vaikuttanut merkittävästi uusien erikoistehosteiden luomisessa. Muren johti Industrial Light & Magicin tehostetiimiä, joka muokkasi malleista ja pienoismalleista tietokoneavusteista grafiikkaa elokuvaan "Terminator 2 – Tuomion päivä". Vuoden 2000 haastattelussa Muren kertoi "Terminator 2:n" olevan elokuva, josta hän on kaikkein ylpein.


title: Dennis Muren

text: Muren, Steve Williams ja Mark Dippe loivat uuden ajan tietokonegrafiikkaa elokuvassa "Jurassic Park". Steven Spielberg suunnitteli käyttävänsä go motion -tekniikkaa dinosaurusten kuvaamiseen, mutta hän muutti nopeasti mieltään katsottuaan testituloksen "Tyrannosaurus rexistä", johon oli käytetty tietokoneavusteista grafiikkaa. Jurassic Park oli läpimurto, mikä vakuutti George Lucasin siitä, että teknologia oli edistynyt tarpeeksi Tähtien sota -trilogian esiosia varten.


title: Dennis Muren

text: Kesäkuussa 1999 Muren sai tähden Hollywood Walk of Famelle ensimmäisenä erikoistehostetaiteilijana. Hän on voittanut erikoispalkinnot mukaan luettuna yhdeksän Oscar-palkintoa.


title: Dennis Muren

text: Muren jatkaa yhä työskentelyä Industrial Light & Magicissä. Hän on kirjoittanut visuaalisista efekteistä kertovaa kirjaa. Hän konsultoi myös Pixarin kanssa. Hänen viimeisin projektinsa oli "Maailmojen sota", jossa hän johti tiimiä kolmen kuukauden ajan luodakseen elokuvaa varten tarvittavia vaikeita efektejä.


title: Dennis Muren

text: Murenilla oli pieni, vuorosanaton rooli elokuvassa "Kadonneen aarteen metsästäjät" natsivakoojana.


title: Videotaide

text: Videotaide on taidemuoto, jossa video on taiteellisen ilmaisun väline. Kuvataiteen ja elokuvan välimaastossa oleva videotaide syntyi Yhdysvalloissa 1960-luvulla. Suomessa sen läpimurto oli 1980-luvulla, joskin videotaidetta oli ollut esillä jo 1970-luvulla.


title: Videotaide

text: Videotaide sai nimensä videonauhasta, jota käytettiin taidemuodon alkuvuosina. Tekninen puoli on sittemmin kokenut monia muutoksia, ja ennen videonauhuria taiteilijat olivat työskennelleet kokeilevan elokuvan parissa.


title: Videotaide

text: Videotaiteella ja elokuvalla on yhtymäkohtia, mutta videotaide ei kuitenkaan ole elokuvaa. Tärkein ero on, että video ei välttämättä nojaudu esittävän draamaelokuvan konventioihin. Videotaiteessa ei aina ole näyttelijöitä eikä dialogia, juonta tai tarinaa. Videot eivät useimmiten noudata muitakaan elokuvien tai viihteen vakiintuneita toimintatapoja ja niitä harvemmin levitetään elokuvateattereissa. Tämä ero määrittää videotaiteen ja elokuvan rajaa myös lyhytfilmeihin ja avantgarde-elokuviin nähden. Myös videotaiteen päämäärät poikkeavat elokuvataiteen vastaavista, vaikka muoto muistuttaisikin elokuvaa.


title: Videotaide

text: Videotaiteen sanotaan saaneen alkunsa Nam June Paikin Sony Portapakilla tehdystä teoksesta jota esitettiin syksyllä 1965. Myös ranskalainen taiteilija Fred Forest käytti samaa välinettä vuodesta 1967 alkaen. Kuitenkaan video ei vielä tuolloin ollut yleisesti käytettävissä, vaan edelläkävijät olivat saaneet laitteen koekäyttöön valmistajalta. Andy Warholin sanotaan kuitenkin näyttäneen underground-videoita ennen Paikin ensiesitystä.


title: Videotaide

text: Videolaitteiden tultua yleisön ja samalla taiteilijoiden ulottuville video kiinnosti monia taiteilijoita enemmän kuin filmimateriaalin käyttäminen etenkin editointi- ja muokkausohjelmien tultua markkinoille. Ensimmäinen useita monitoreita soveltanut videoteos oli Ira Schneiderin ja Frank Gilletten "Wipe Cycle", jossa käytettiin yhdeksää televisiota. Teos myös yhdisti ensimmäisenä suoraa kuvaa galleriakävijöistä, televisio-ohjelmista lainattuja otteita ja aiemmin nauhoitettuja otoksia.


title: Videotaide

text: Monet ensimmäisistä merkittävistä videotaiteilijoista ja alan pioneereista tekivät myös käsitetaidetta, performanssia ja kokeellista elokuvaa. Heihin kuuluivat Vito Acconci, valokuvaaja William Wegman, Bruce Nauman, Richard Serra, Chris Burden ja Dennis Oppenheim. Videotaiteen pioneereja olivat myös Dan Graham, myös performansseista tunnettu Joan Jonas, feministisiä videoita kuten "Semiotics of the Kitchen" (1974/1975) tehnyt Martha Rosler, espanjalainen Domingo Sarrey, myös ympäristötaidetta ja happeningeja tehnyt saksalainen fluxus-taiteilija Wolf Vostell.


title: Videotaide

text: Ensimmäisiä videotaiteilijoita olivat Marikki Hakola ja nykyisin Saksassa asuva Mervi Deylitz-Kytösalmi. Hakola alkoi tehdä videotaidetta vuonna 1982. Ars 83 toi videotaiteen laajan yleisön tietoisuuteen. Ensimmäinen valtakunnallinen videotaiteen levitysorganisaatio AV-arkki perustettiin vuonna 1989. Näihin aikoihin toiminta oli vireää, ja Kuopion kansainväliset videofestivaalit vuonna 1989 ja 1990 olivat laajimpia Suomessa nähtyjä videotaiteen katsauksia. Myös Erkki Pirtola toimi aktiivisesti videotaiteen alkuvaiheessa.


title: Videotaide

text: Videotaidetta tehdään yhä aktiivisesti niin videoinstallaatioina kuin yksittäisinä videoina. Videoinstallaatiosta on tullut videotaiteen yleisin muoto. Toisinaan se yhdistyy laajempaan installaatioon tai performanssiin, joskus myös arkkitehtuurin, kuvanveistoon ja mediataiteeseen. Digitaalisen videon tulo 1990-luvulta alkaen on lisännyt mahdollisuuksia editointiin ja vuorovaikutteisten installaatioiden tekemiseen. Myös kokonaan digitaalisesti ilman kameraa tehty video on tullut mukaan ja internet on tuonut uusia videoille sopivia esityspaikkoja.


title: Videotaide

text: Yhdysvaltalainen taiteilija Bill Viola, joka aloitti 1970-luvulla, on yhä yksi merkittävimmistä videotaiteilijoista. Muita kansainvälisesti tunnettuja nykyvideotaiteilijoita ovat kokeellista elokuvaa ja veistoksia tekevä Matthew Barney, Tony Oursler, omaelämäkerrallisia videoita tekevä Sadie Benning, myös lyhytelokuvia ja musiikkivideoita tehnyt Miranda July, suomalainen Eija-Liisa Ahtila, sveitsiläinen Pipilotti Rist, käsitetaiteilija ja Young British Artist Gillian Wearing, Shirin Neshat ja venäläinen Oleg Buryan.


title: Unbreakable Tour -kiertue

text: Unbreakable Tour -kiertue oli Backstreet Boysin kiertue vuosina 2008–2009.


title: Unbreakable Tour -kiertue

text: Tämä oli ensimmäinen Backstreet Boys-kiertue ilman Kevin Richardsonia, joka liittyi bändiin uudestaa kiertueen lopussa Los Angelesissa.


title: Unbreakable Tour -kiertue

text: Unbreakable maailmankiertue oli ryhmän ensimmäinen kiertue "Never Gone"-kiertueen (2005) jälkeen. Kiertue starttasi Japanista, kahdella loppuunmyydyllä konsertilla Tokyo Domesta. Ryhmä teki kiertueesta samankaltaisen kuin alku-uransa aikaisista, lisäämällä tanssia enemmän kuin mitä edellisellä kiertueella. Kiertueen kiintoisa yllätys oli, kun jokainen jäsen esitti yhden soolonsa konsertissa. Ryhmä on myös pakittamassa samnkaltaisiin vaatekokonaisuuksiin.


title: Unbreakable Tour -kiertue

text: Ryhmä suunnitteli tekevänsä kunnon maailmankiertueen, käyden myös maissa joissa eivät olleet käyneet vuosiin, ja maissa joissa eivät olleet ikinä käyneet, mukaan lukien ensimmäiset esiintymisensä Venäjällä, Perussa ja Etelä-Afrikassa.


title: Unbreakable Tour -kiertue

text: Luxemburgin keikka meinattiin perua, kun tapahtumapaikalle syttyi tulipalo samna iltapäivänä jolloin esityksen piti olla, kukaan ei loukkaantunut pahasti, mutta ryhmän vaatevarastolle koitui hieman tuhoa.


title: Unbreakable Tour -kiertue

text: Ryhmän jäsenet Howie Dorough ja A.J. McLean esittivät omat soolonsa ensi kertaa kiertueen aikana.


title: Unbreakable Tour -kiertue

text: Ryhmän loppuunmyyty show O2 Areenalla Lontoossa nauhoitettiin 'webcast'ia varter DVD:lle. Esitykseen lisättiin myös extra valoja ja ilotulituksia.


title: Unbreakable Tour -kiertue

text: Viimeisessä kiertueen esityksessään Aasian mantereella, ryhmä muutti asioita ja esitti kappaleen "Unsuspectin Sunday Afternoon", ja yleisö heitti paperilennokkeja ympäriinsä kun bändi esitti "Inconsolable"-kappaleen.


title: Unbreakable Tour -kiertue

text: Muutaman Euroopan show’n aikana, ryhmä esitti kappalaleen "Siberia", "Never Gone"-albumiltaan.


title: Unbreakable Tour -kiertue

text: Kiertueen aikana, ryhmä ilmoitti palaavansa studioon kiitospäivän jälkeen, 1. joulukuuta 2008, , ja alkavansa äänittää seuraavaa levyään, jonka on määrä ilmestyä vuonna 2009.


title: Unbreakable Tour -kiertue

text: Kiertueen suosion takia, ryhmä ilmoitti 28. syyskuuta 2008, jatkavansa toiselle Pohjois-Amerikan-kiertueelle.


title: Unbreakable Tour -kiertue

text: Yllättäen Los Angelesin show’n aikana, Kevin Richardson, näyttäytyi laulamann "Shape Of My Heart"-kappaleen yhdessä poikien kanssa.


title: Oi ihana toukokuu

text: Oi ihana toukokuu on H. E. Batesin kirjoittama kirjasarja. Se käsittää kolme teosta, "Oi ihana toukokuu" ("Darling buds of May"), "Larkinit Ranskassa" ("A Breath of French Air") ja "Jälleen kotona" ("When The Green Woods Laugh"). Sarja seuraa omalaatuisen Larkinien maalaisperheen elämää.


title: Oi ihana toukokuu

text: Vuosina 1991–1993 kirjasarjan pohjalta tehtiin televisiosarja, jossa pääosissa nähtiin mm. David Jason Pop Larkinina, Pam Ferris Ma Larkinina ja Catherine Zeta-Jones Mariettena. Sarjaa tehtiin kolme tuotantokautta, ja sen tuotti Yorkshire Television -yhtiö ITV Network-kanavalle. Sarja on esitetty myös Suomessa Ylen kanavilla.


title: Jackie Gleason

text: John "Jackie" Herbert Gleason () oli yhdysvaltalainen näyttelijä ja koomikko.


title: Jackie Gleason

text: Gleason syntyi New Yorkin Brooklynin kaupunginosassa irlantilaistaustaisille katolilaisille vanhemmille. Hänen isänsä jätti perheen hänen ollessaan kahdeksanvuotias. Hän keskeytti opiskelunsa jo varhain ja elätti itsensä muun muassa biljardinpelaajana ja nyrkkeilijänä, kunnes hän päätyi lavakoomikoksi taiteilijanimellä "Jumpin' Jack" Gleason. Tämän jälkeen Gleason oli jonkin aikaa Warner Brothersin sopimusnäyttelijänä ilman mainittavaa menestystä, joten hän päätyi takaisin koomikon uralle.


title: Jackie Gleason

text: Vuonna 1949 Gleason sai pääroolin televisiosarjassa "The Life of Riley". Sarja päättyi jo seuraavana vuonna, tosin se alkoi uudestaan seitsemän vuotta myöhemmin pääosassaan William Bendix. 1950 Gleason korvasi Jerry Lesterin DuMont Television Networkin esittämän "Cavalcade of Starsin" isäntänä. Sarjasta tuli DuMontin suosituin ohjelma ja se toimi ponnahduslautana Gleasonin myöhemmälle uralle.


title: Jackie Gleason

text: CBS:n William S. Paley tarjosi Gleasonille sopimusta, jolla hänen palkansa viisinkertaistettiin siihen verrattuna mitä Dumont oli hänelle maksanut. Gleason suostui ja "The Jackie Gleason Show" aloitti CBS:llä 1952 ja teki hänestä valtakunnallisen tähden. Gleason halusi kuitenkin menestystä myös television ulkopuolella, ja koska Gleason halusi myös säilyttää televisio-ohjelmansa, niin aikaisemmin tunnin kestoinen "The Jackie Gleason Show" muotoiltiin uudestaan kaudeksi 1955–1957. Uudessa formaatissa ohjelman ensimmäisen puolen tunnin aikana esitettiin Gleasonin aikaisempiin sketseihin pohjautuva tilannekomediasarja "The Honeymooners", ja ohjelman loppuajan esiintyivät Jimmy ja Tommy Dorsey. Honeymoonersia tehtiin kaikkiaan 39 jaksoa, joita esitetään vielä nykyäänkin uusintoina yhdysvaltalaisilla televisiokanavilla. Gleasonilla oli eri ohjelmillaan paikka parhaaseen katseluaikaan lähes yhtäjaksoisesti vuoteen 1970 saakka.


title: Jackie Gleason

text: 1950- ja 1960-luvuilla, jolloin Gleasonin suosio oli korkeimmillaan, hän esiintyi yhdeksässä elokuvassa, joista hän sai Oscar-ehdokkuuden roolistaan Minnesota Fatsina elokuvassa "Suurkaupungin hait". Tony-palkinnon hän sai Uncle Sidin -roolista Broadway-näytelmässä "Take Me Along". Lisäksi hän levytti kaikkiaan 43 albumia.


title: Jackie Gleason

text: Gleasonin myöhemmistä elokuvista tunnetuimpiin kuuluvat kolme "Konna ja Koukku" -elokuvaa, joissa hän esitti seriffi Buford T. Justicea vuosien 1977 ja 1983 välisenä aikana.


title: Jackie Gleason

text: Gleasonilla on kaksi tähteä Hollywood Walk of Famella.


title: Jackie Gleason

text: Gleason tapasi opiskeluaikanaan Genevieve Halfordin, jonka kanssa hän avioitui vuonna 1936. Avioliitosta syntyi kaksi lasta ja se päättyi eroon 1969. Gleasonin toinen aviopuoliso oli Beverly McKittrick, jonka kanssa hän avioitui 1970. Liitto kesti vuoteen 1974. Kolmannen avioliittonsa Gleason solmi Marilyn Taylorin kanssa 1975.


title: Jackie Gleason

text: Gleasonille tehtiin 1978 nelinkertainen sydämen ohitusleikkaus. Vuonna 1986 hänellä diagnostisoitiin diabetes ja laskimotulehdus. Gleason kuoli paksusuolen syöpään kotonaan 24. kesäkuuta 1987.


title: Shirley Henderson

text: Shirley Henderson (s. 24. marraskuuta 1965 Forres, Moray, Skotlanti, Iso-Britannia) on skotlantilainen näyttelijä. Hänet tunnetaan muun muassa roolistaan Harry Potter -elokuvien Murjottavana Myrttinä.


title: Shirley Henderson

text: Henderson on tehnyt yhteistyötä ohjaaja Michael Winterbottomin kanssa muun muassa elokuvissa "Wonderland", "The Claim", "24 Hour Party People", "" ja "Everyday". Tämän lisäksi Henderson on näytellyt muun muassa Bridget Jones -elokuvissa "Bridget Jones – elämäni sinkkuna", "" ja "Bridget Jones’s Baby".


title: Shirley Henderson

text: Henderson opiskeli näyttelemistä Guildhall School of Music and Drama -koulussa.


title: Limakotilot

text: Limakotilot ("Lymnaeidae") on vesikeuhkokotiloihin luettava sisävesissä elävä nilviäisheimo. Sen jäsenet elävät etupäässä lammissa ja muualla hidasliikkeisessä makeassa vedessä. Ne sietävät kuitenkin usein myös laimeaa murtovettä. Kaikki Suomen limakotilolajit tulevat toimeen Itämeren rantavesissä , ja ovat siellä niin tyypillisiä, että Itämeren viimeistä vähäsuolaista kehitysvaihetta on kutsuttu Limneamereksi.


title: Limakotilot

text: Limakotiloilla on kaksi tuntosarvea, ja niiden silmät sijaitsevat tuntosarvien tyvessä. Suurimmat limakotilot kasvavat 7 cm pitkiksi.


title: Hiukan pesäpallostadion

text: Hiukan pesäpallostadion sijaitsee Sotkamon kunnassa, Sapsojärven rannalla. Se toimii miesten superpesiksessä pelaavan Sotkamon Jymyn kotiotteluiden pelikenttänä. Hiukan stadionin ensimmäinen tekonurmi oli väriltään vihreä, mutta se vaihdettiin kesällä 2009 violettiin. Vuokatin matkailusivuilla arvellaan, että tämä on maailman ainoa violetti tekonurmi. Kenttä toimii kotikenttänä Sotkamon Jymylle, joka on voittanut pesäpallon Suomen mestaruuden historian saatossa jo 18 kertaa. Sotkamon pesäpallostadionilla on tehty lukuisia kertoja suomalaista urheiluhistoriaa. Kentän vieressä sijaitseva Sapsojärvi tunnetaan jymyläisten kultakylpypaikkana. Stadionin yleisöennätys on 6 987 katsojaa vuoden 1998 Itä–Länsi-ottelussa. Yleisöennätys Jymyn otteluissa on 6 374 katsojaa vuoden 1993 toisessa finaalissa Imatran Pallo-Veikkoja vastaan.


title: Hiukan pesäpallostadion

text: Talvi- ja jatkosodan jälkeen Sotkamon kirkonkylään, Sapsojärven rannalle: Hiukkaan, alettiin rakentamaan urheilukenttää. Kenttä rakennettiin talkootyönä ja rakentamiseen osallistui 176 kyläläistä, joista jotkut saattoivat tehdä töitä jopa 100 tuntia. Kentälle kuljetettiin kuorma-autoilla 212 kuormaa savea ja lisäksi rakentamiseen tarvittiin hiekkaa, sahanpuruja ja hiilimurskaa pinnoitteeksi. Kentälle rakennettiin astettain ylöspäin kohoava katsomo, jonka yhdeksäss penkkirivissä oli tilaa 300 katsojalle. Kentälle tarvittava puutavara saatiin suurimmaksi osaksi lahjoituksina Sotkamolaisilta yrityksiltä. 1980-luvun lopulla Hiukkaan rakennettiin nykyaikainen katsomo joka oli katsojakapasiteetiltaan selvästi isompi ja vuonna 1994 kentälle saatiin myös hiekkatekonurmi.


title: Green Lantern: First Flight

text: Green Lantern: First Flight on vuonna 2009 suoraan DVD:lle julkaistu animaatioelokuva, joka perustuu DC Comicsin sarjakuvasankariin Hal Jordaniin. Se sijoittuu ulkoavaruuteen, kun nuori koelentäjä Hal Jordan saa voimasormuksen kuolleelta Abin Surilta ja pääsee kokeneen Vihreä Lyhdyn Sinestron oppipojaksi. Myöhemmin Jordan huomaa kokeneen Sinestron olevan mukana itse johtamassaan salaliitossa, mikä yrittää päästä eroon Vihreän Lyhdyn joukosta. Jordanin on kyettävä hallitsemaan uudet supervoimansa voittakseen pahuuden.


title: Green Lantern: First Flight

text: Elokuvan ohjasi Lauren Montgomery ja pääosassa ääninäyttelevät Christopher Meloni, Victor Garber, Michael Madsen ja Tricia Helfer.


title: Green Lantern: First Flight

text: Elokuva on viides peräkkäinen animaatioelokuva Warner Premieren ja Warner Bros. Animationin tuottamista DC universumin alkuperäisistä animaatioelokuvista, jonka aloitti vuonna 2007.


title: Green Lantern: First Flight

text: Maaplaneetalle iskeytynyt Abin Sur lähettää voimasormuksensa etsimään seuraavaa sormuksen arvoista kantajaa. Se sieppaa nuoren koelentäjän Hal Jordan kesken simulaatioharjoituksen ja tuo Abin Surin luokse. Jordan huomaa pahasti haavoittuneen olennon ja rientää auttamaan, mutta Sur ei hyväksy tätä tietäessään pian kuolevansa verenhukkaan. Hän antaa voimasormuksen Jordanille ja käskee tätä käyttämään sitä viisaasti, sillä hän on nyt Vihreä Lyhty. Jordan ei kuitenkaan aivan heti ymmärrä mitä on juuri tapahtunut. Hän palaa takaisin lentotukikohtaansa uusien kykyjensä avulla tuoden mukanaan lentosimulaation. Ihmisten huomatessa tämän kummallisen vihreää hohtavan miehen lentämässä taivaalla heidän mielenkiintonsa herää. Paikalle saapuessa he huomaavat, kun Jordan ilmestyy simulaation sisältä ihmeissään.


title: Green Lantern: First Flight

text: Myöhemmin myöhään illalla Jordan on totutellut elämään uusien voimiensa kanssa ja kertoo Carol Ferrisille pitävänsä hetken taukoa lentämisestä. Pian hänen kimppuunsa hyökkää joukko Vihreitä Lyhtyjä, ja tappelun keskeyttää Sinestro. Hän kutsuu Jordanin matkaansa muiden Lyhtyjen kanssa Oa-planeetalle, jossa Jordan joutuu sormuksen voimalähteen ja vihreän lyhtyjen luojien, vartijoiden eteen. He kyseenalaistavat Jordanin sopivuuden voimasormuksen kantajaksi, sillä heidän mielestään ihmiset ovat muun muassa epäluotettavia. Yksi vartijoista kuitenkin huomioi ettei sormus olisi valinnut Jordania uudeksi kantajaksi mikäli hän ei olisi sen arvoinen. Sinestro ehdottaa ottavansa Jordanin oppipojakseen ja päättäisi siten onko hänestä Vihreäksi Lyhdyksi. Sinestro esittelee Jordanille Oa-planeettaa sekä heidän keskusvoimanlähteensä. Samalla hän kertoo ihailevansa ihmisten sisukkuutta ja auktoriteettien kyseenalaistamista.


title: Green Lantern: First Flight

text: Pian Sinestro kertoo Jordanille heidän ensimmäisen tehtävänsä olevan lähteä jahtaamaan Abin Surin murhaajaa Cuchia. Kaksikko matkaa erääseen yökerhoon, jossa Sinestro kuulustelee muutamia olentoja. Hänen mielestään Labella tietää missä Cuch on, ja hän kuulustelee tätä väkivaltaisesti. Jordan katsoo tämän olevan turhan väkivaltaista ja keskeyttää Sinestron uhkailut ampumalla eräänlaista mielihyvää aivoille aiheuttavan lasipallon. Samassa koko yökerho hiljenee ja Cuch ilmestyy paikalle, mutta pakenee huomatessaan Sinestron. Koko yökerho alkaa ampua kahta Vihreää Lyhtyä. Sinestro kertoo Jordanille lähtevänsä Cuchin perään. Hänen takaa-ajonsa päättyy kun Cuch pääsee likajärven kautta karkuun toiselle puolelle viemäriputkistoon. Sillä välin kaikki olennot olettavat päässeensä eroon Jordanista pommin avulla, mutta eivät tiedä Jordanin vain jatkaneen matkaa pitkin likaviemäriä. Pian hän törmää Cuchiin, jonka Jordan saa napattua kiinni pienen tappelun jälkeen. Sinestron saapuessa paikalle hän ryhtyy saarnaamaan uhkailevasti Jordanille siitä, että tämä käyttäytyi häntä kohtaan epäkunnioittavasti yökerholla. Sinestron mielestä rikollisia pitää pelotella ja iskeä kovemmin kuin he. Samalla hän kertoo olevansa kyllästynyt Vartijoiden tapaan käyttää kenties universumin voimakkainta voimanlähdettä ja pitää Vihreitä Lyhtyjä lähinnä kuvaannollisesti roskien siivoojana. Sinestron unelmana olisi luoda uudenlainen järjestelmä, jossa järjestys vallitsisi koko universumissa ja kaikki rikolliset olisi poistettu. Muiden lyhtyjen saapuessa paikalle Sinestro vie Cuchin takaisin oa-planeetalle kuulusteltavaksi.


title: Green Lantern: First Flight

text: Sinestron kuulustelu osoittautuu turhan väkivaltaiseksi, ja Vartijat kutsuvat hänet puhutteluun ryhmän kokouksensa jälkeen. Vartijoiden mielestä oli tarpeetonta tappaa Cuch, joka Sinestron mielestä ei suostunut puhumaan tarpeeksi. Vartijat kertovat myös hoitavansa seuraavan kuulustelun itse, kun Sinestro joukkoineen yrittävät saada Kanjar Ron kiinni. Saavuttuaan Kanjar Ron piilopaikkaan hän huomaa Vihreiden Lyhtyjen saapuneen paikalle ja ottaa telepaattisesti yhteyttä Sinestroon, joka vastaa kutsuun. Hän ihmettelee Sinestron tekemisiä, joka puolestaan kyselee keltaisen elementin olinpaikkaa, jota Kanjar Ro ei suostu kertomaan, mutta kertoo sen olevan Weaponerseilla. Kaksikko sopii tapaamisensa, jonka myötä molemmat saavat haluamansa osan. Kanjar Ro pakenee paikalta käyttäen näkymättömyyslaitettaan. Vartiointi hommiin jätetty Jordan huomaa jotain epäilyttävää ja ryhtyy tutkimaan tilannetta huomatakseen Kanjar Ron kätyreiden lymyilevän piilossa. Hän joutuu kätyreiden kanssa tappeluun samalla, kun Kanjar Ro pakenee aluksellaan apurinsa kanssa. Sinestro on raivoissaan muiden lyhtyjen toimintatavasta auttaa sivullisia, kun heidän päätehtävänsä on pysäyttää Kanjar Ro. Ryhmä lähtee jahtaamaan hänen alustaan, joista Hal Jordan kykenee ensimmäisenä tunkeutumaan aluksen sisälle. Sillä päästyään Jordan joutuu tappelemaan Kanjar Ron kätyriä vastaan, jonka voitettua hän yrittää yllättää Kanjar Ron ohjaamosta. Tilanne kääntyy toisin päin, kun Kanjar Ro iskee Jordanin tajuttomaksi. Hän yrittää tappaa Jordanin, mutta paikalle saapunut Sinestro kieltää häntä tekemästä niin. Kanjar Ro yrittää suostutella olla tappamatta häntä, mutta Sinestro huomaa varasuunnitelmansa toimivan paremmin, kun Tomar Re ja Boodikka saapuvat myös alukseen ja tappaa Kanjar Ron. Sinestro ottaa Kanjar Ron energia valittikkaan ja katoaa paikalta. Tomar Ren ja Boodikkan ilmestyessä paikalle he huomaavat tajuttomana olevan Jordanin ja hänen edessään kuolleena makaavan Kanjar Ron.


title: Green Lantern: First Flight

text: Ryhmä palaa takaisin Oa-planeetalle, jossa Vartijat kuulustelevat Jordania, joka kertoo ettei nähnyt eikä myöskään tappanut Kanjar Rota. Sinestro puolustaa Jordania kertomalla että kyseessä olisi ollut selvä itsepuolustus, jossa Jordan viimeisillä tajunnan hetkillään iski kuollettavasti takaisin. Hetken keskustelun päätteeksi Vartijat päättävät ottaa voimasormuksen pois Jordanilta, jota Kilowog pitää hallussaan siihen asti kunnes Vartijat ovat päättäneet uuden seuraajan. Jordan viedään vankilaan, jossa häntä tulevat tapaamaan Boodikka ja Kilowog. Jordan kertoo Boodikkalle epäilevänsä Sinestron aikeita, sillä hän on huomannut tämän vihaavan Vartijoita. Sillä välin Sinestro on ruumishuoneella kuulustelemassa Kanjar Rota, jolta hän saa viimein tietoonsa keltaisen elementin sijaitsevan Qward-planeetalla. Hetkeä myöhemmin paikalle saapuvat Jordan, Kilowog ja Boodikka, jotka kysyvät Sinestron tekemisiä. Tilanne kuitenkin kääntyy kun Boodikka iskee Sinestroa uhkaavan Kilowogin tajuttomaksi. Sinestro haluaa Jordanin liittyvän järjestöönsä saada haltuun keltaisen elementin, mutta kieltäydyttyään Boodikka yrittää tappaa Jordanin. Sinestro häviää paikalta ja matkaa kohti Qward-planeettaa. Tajuihinsa tullut Kilowog pelastaa Jordanin, mutta Boodikka onnistuu uudelleen lyömään Kilowogin tajuttomaksi ja yrittää uudelleen tappaa Jordanin. Jordan kuitenkin onnistuu piileskelemään ja heittää energiavaltikkaan maahan, johonka Boodikka ampuu sormuksellaan. Valtikkaa muuttuu epätasaiseksi ja järähtää, jonka seurauksena Boodikka lentää katossa oleviin piikkeihin ja kuolee. Pian paikalle saapuvat Arisia ja Tamar Ro, jotka huomaavat tajuttomana olevan Kilowogin ja kuolleen Boodikkan, sekä elossa olevan Jordanin, jonka he ottavat kiinni.


title: Green Lantern: First Flight

text: Sillä välin Sinestro on taapunut Qwardiin hakemaan Kanjar Rolle tarkoitettua keltaista elementtiä, jonka eräs Weaponereista johdattaa Sinestron maanalle, jossa heidän rakentamansa voimanlähde on juuri valmis. Yksi heistä antaa Sinestrolle keltaisen voimasormuksen, jonka ainut heikkous on käyttäjä itse. Samalla Weaponerit palaavat takaisin kotiplaneetalleen. Pian Qwardille saapuvat Tomar Ren johtama ryhmä hakemaan Sinestroa, joka kuitenkin tappaa kaikki paikalle saapuneet Vihreät Lyhdyt uudella voimanlähteellään. Samaan aikaan Oa-planeetalla Vartijat odottavat Sinestron saapumista ja hänen selitystään toiminnalleen, kunnes kuolleiden Lyhtyjen sormukset putoavat paikalle ja he huomaavat pian Sinestron ja hänen uuden voimanlähteensä saapuneen paikalle. Sinestro uhmaa Vartijoida ja valittaa heidän typeryydestään käyttää vihreää voimanlähdettä väärin ja julistaa uuden aikakauden alkaneen, jossa valitsisi oikeasti järjestys. Pian syntyy tappelu, kun Vihreät Lyhdyt yrittävät pysäyttää Sinestroa. Samaan aikaan ilman voimia oleva Jordan yrittää saada haltuunsa voimasormusta auttaakseen Lyhtyjä ja pienen vaivan jälkeen hän myös saa sormuksen. Hetkeä myöhemmin keltainen voimanlähde on tuhonnut Oa-planeetan keskus-voimanlähteen ja kaikki Vihreät Lyhdyt menettävät voimansa. Jordan matkaa keskus-voimanlähteen luokse yrittäessään ladata sormuksensa, mutta turhautuu kun mitään tapahdu. Lyötyään turhautuneena hajonneeseen voimanlähteeseen Jordan huomaa halkeamasta hohtavan vihreää energiaa, jonka avulla hän saa ladattua sormuksensa täyteen. Sillä välin Sinestro on saanut muut Oan asukkaat antautumaan ja ottaa heidän voimasormukset tuhoten ne palasiksi. Kilowog ei kuitenkaan suostu antamaan sormustaan vapaaehtoisesti, jollon Sinestro päättää tappaa hänet, mutta tilanne keskeytyy kun Jordan saapuu paikalle hohtaen täysin vihreänä. Kaksikko ryhtyy tappelemaan ja Jordan onnistuu samalla tuhoamaan Sinestron voimanlähteen ja kykenee hetkellisen vaikeuksien jälkeen kukistamaan Sinestron, joka putoaa maankamaralle, jossa Kilowog tallaa Sinestron kädelle tuhoten hänen keltaisen voimasormuksensa.


title: Green Lantern: First Flight

text:
Lopuksi Vartijoista Appa Ali Apsa pitää puheen koko Oa-planeetan asukeille juuri tapahtuneesta, jossa hän kertoo taistelun aikana löytäneensä yllättäviä käänteitä. Sankarit eivät aina tule sieltä mistä eniten voi odottaa ja viholliset voivat nousta omien keskuudesta. Hän pyytää lopuksi Ganthetia päättämään seremonian, joka kutsuu Jordanin yleisön eteen johdattamaan seuraavan valan lausumisessa "Oli kirkkain päivä tai pimein yö, näkemättä ei jää pahuuden työ! Varokoon pahuus kun työhöni ryhdyn on suunnaton voima Vihreän Lyhdyn".
Elokuvan tuottaminen alkoi heti "Wonder Woman" -elokuvan tultua valmiiksi. Timm kertoi valinneensa Montgomeryn ohjaamaan elokuvaa oltuaan tyytyväinen hänen Wonder Woman elokuvan ohjauksesta. Raskaan aikataulun vuoksi hän ei halunnut rasittaa Montgomerya hahmojen suunnittelulla, eikä myöskään itse ollut halukas suunnittelemaan Vihreän Lyhdyn hahmoja. Timm oli jo aikasemmin suunnitellut "Justice League" -sarjassa Vihreitä Lyhtyjä, mutta ei halunnut käyttää samoja piirroksia. Tämän vuoksi hän palkkasi muun muassa "The Batmanin" parissa työskennelleen José Lópezin, joka suunnitteli lopulta elokuvan kaikki hahmot. Timm kertoi Lópezin piirrostyylin poikkeavan hänen tavastaan suuresti, sillä Lópezin hahmoissa on hivenen animevaikutteisuutta. Elokuvan ohjaajan mukaan he yrittivät myös välttää vihreän värin käyttämistä taustoissa ja sivuhahmoissa, jotta Vihreät Lyhdyt ja niiden voimasormukset erottuisivat selkeämmin. Tämän vuoksi he käyttivät paljon sinistä, punaista ja oranssia taustoissa varjostamaan niitä.


title: Green Lantern: First Flight

text: Elokuvan roolittamisesta vastasi Andrea Romano, joka on työskennellyt DC Comicsiin perustuvissa animaatioissa 1990-luvulta lähtien. Hän valitsi Christopher Melonin elokuvan päärooliin kartoitettuaan aluksi näyttelijöiden ikärajaa verratuna hahmon ikään. Lisäksi hänen äänensä on Romanon mukaan sopivan vahva ja rehellinen, jota Hal Jordan edustaa. Puolestaan Sinestron rooliin valittu Victor Garber oli Romanolla jo pitkään mielessä. Hän yritti saada näyttelijää jo aikaisemmin Justice Leaguen pariin, jossa samaan aikaan Aliaksessakin näytellyt Carl Lumbly oli mukana. Garberin aikataulu ei vain koskaan suonut tilaisuutta tehdä äänirooleja animaatioihin. Sinestron rooli vaati eleganttia ja koska yleisö ei saisi heti erottaa sen olevan paha. Tämän vuoksi Romano tarvitsi näyttelijän joka kykenisi esittämään hahmoa omahyväisenä ja vahvana paljastamatta omaavansa maailmanvalloitus motiivejaan.


title: Green Lantern: First Flight

text: Elokuvan keskeisempien hahmojen jälkeen Romano valitsi hivenen pienempiin rooleihin muun muassa Michael Madsenin esittämään Kilowogia. Koska hahmo on isokokoinen ja älykäs se vaati näyttelijän joka kykenisi kuulostamaan möreältä, isolta ja vahvalta, mutta samaan aikaan viisaalta. Romano ei halunnut näyttelijää, joka kuulostaisi vain isolta tyhmältä kaverilta. Helfer roolitettiin Boodikkan ääneksi, joka tarvitsi älykkään, seksikkään ja samalla vahvan naisäänen.


title: Green Lantern: First Flight

text: Elokuvan tarina oli kenties suurin pulma, sillä he kertoivat jo aikaisemmin Hal Jordanin alkuperätarinan elokuvassa, eivät näin katoseneet järkeväksi kertoa samaa tarinaa uudestaan. Käsikirjoituksesta vastannut Alan Burnett kehitti idean luoda elokuvalle Training Day tyylisen juonen, jossa Denzel Washingtonin näyttelemä Alonzo Harris toimisi Sinestrona ja Ethan Hawke näyttelemä Jake Hoyt Hal Jordanina. Tarina keskittyi pääasiallisesti Hal Jordanin ensimmäiseen päivään Vihreänä Lyhtynä, jolloin hänen parikseen asetetaan kokenut Sinestro. Jordan näkee myös universumin ensimmäistä kertaa, jonka vuoksi sen täytyy kohdella sitä todella erikoisena kokemuksena. Elokuvan alku kuitenkin kertoo Hal Jordanin hetkestä jolloin hän sai voimasormuksen haltuunsa, jonka jälkeen se keskittyy täysin pääjuoneen. Burnettille elokuvan tarina ei ollut vaikea kirjoittaa, sillä hän on pitänyt itseään ajan tasalla Vihreän Lyhdyn ilmestyneistä sarjakuvista. Lisäksi Burnett on kirjoittanut muutamia tarinoita sarjakuviin kyseisestä hahmosta ettei sivuhahmotkaan tulleet hänelle täysin uutena.


title: Voitilanpyöli

text: Voitilanpyöli on kylä Salossa entisen Halikon kunnan pohjoisosassa Vaskiolla. Syrjäinen pikkukylä sijaitsee Turilantien varrella Kierlan ja Latalan kylien välissä. Kyläalue on käännetyn L-kirjaimen muotoinen, joka jatkuu Kuusjoen rannalta syvälle Kakossuolle saakka.


title: Voitilanpyöli

text: Voitilanpyölin leveä eteläosa sijaitsee suunnilleen Turilantien ja Kuusjoen välisellä alueella. Maasto on pääosin tasaista peltomaata, jota halkoo kaksi syvässä uomassa virtaavaa puroa, jotka laskevat Kuusjokeen Viljakankosken kohdalla. Purojen syvät uomat ovat heinikkoa ja Kuusjoen rannat ovat metsiköityneet. Voitilanpyölin kyläalueen kapea pohjoisosa on pääasiassa soista metsää, jonne on raivattu muutama peltoaukea. Pohjoisosassa avautuu laaja Kakossuo.


title: Voitilanpyöli

text: Voitilanpyöli oli vielä 1800-luvulla asumatonta takamaata, jossa oli muutama niitty. Kylään kehittyi 1800-luvun puolenvälin jälkeen nopeasti maaviljelystä ja kylän kantatila on lohkottu kahdeksaan osaan jo vuonna 1907. Näistä tiloista on enää jäljellä vain kantatila Voitilanpyöli sekä Soininen, Myllyhaka ja Soisalo. Kylän yksi alkuperäisasukkaista on ollut "Kulta-Kustaa", joka yritti löytää kultaa Kakossuosta. Hänelle on pystytetty kylään muistomerkki. Kylässä oli 1960-luvun ajan kyläkauppa, joka on nyt muutettu asuintaloksi.


title: H. E. Bates

text: H. E. Bates (Herbert Ernest Bates, ) oli englantilainen kirjailija. Hänen tunnetuimmat teoksensa ovat "Oi ihana toukokuu", sen jatko-osat "Larkinit Ranskassa" ja "Jälleen kotona", joista on myös tuotettu televisiosarja. Teokset on suomennettu kokoelmateoksena "Oi ihana toukokuu".


title: Suuri Canyon

text: Suuri Canyon ("Grand Canyon") on lyhyt dokumenttielokuva vuodelta 1958. Elokuvan on ohjannut James Algar ja tuottanut Walt Disney Productions. Aiheena ovat Grand Canyonin luonto ja eläimet. Elokuva kuvattiin CinemaScope-koossa, ja sitä esitettiin "Prinsessa Ruususen" alkukuvana tämän ensi-iltakierroksella. "Suuri Canyon" sai parhaan lyhytelokuvan Oscar-palkinnon.


title: Suuri Canyon

text: Alaotsikkonsa mukaan "Suuri Canyon" on ”kuvallinen tulkinta Ferde Grofén "Grand Canyon -sarjasta"”, joka on sävelletty vuonna 1931. Elokuvassa ei käytetä kertojaa eikä siinä esiinny ihmisiä, vaan elokuvatut luonnontapahtumat seuraavat musiikin tunnelmia. Valtion elokuvatarkastamon mukaan "Suuri Canyon" on "maantieteellinen opetuselokuva" (tarkastusnumero 52734).


title: Kenora Thistles

text: Kenora Thistles oli kanadalainen amatöörijääkiekkoseura, jonka kotikaupunki oli Kenora, Ontario. Se oli alun perin seniorijääkiekkoseura, jonka perusti joukko Lake of the Woodsin metsureita. Huomattavaa on, että joukkue voitti Stanley Cupin amatööriseurana. Kenora on asukasmäärältään pienin kaupunki, joka on voittanut Stanley Cupin. Juniorijoukkue alkoi pelata amatööriliigoissa 1890-luvulla ja lopetti pelaamisen 1907 pelatessaan vain Manitoban ja Luoteis-Ontarion joukkueita vastaan.


title: Kenora Thistles

text: Kenoran kaupunki tunnettiin alun perin Rat Portagena. 1880-luvun lopulla vanhat ammattilaiset, metsurit ja kullankaivajat perustivat kaupunkiin seniorien amatöörijääkiekkoseuran. 1890-luvun alussa joukko nuoria poikia, useimmat iältään 9-11, muodosti samannimisen juniorijääkiekkojoukkueen, joka löi seniorijoukkueen näytösottelussa. Näiden poikien joukossa olivat tulevat Hockey Hall of Fame -jäsenet Tommy Phillips, Tom Hooper, Billy McGimsie, ja Si Griffis.


title: Kenora Thistles

text:
Seuraavan viiden vuoden aikana nämä nuoret pelaajat alkoivat siirtyä seniorijoukkueeseen, ja Thistles vakiinnutti nopeasti asemansa yhtenä johtavista jääkiekkoseuroista Länsi-Kanadan provinsseissa. Vuonna 1903 joukkue haastoi Ottawa Silver Sevenin Stanley Cupin mittelöön ja hävisi. Vuonna 1905 Thistles haastoi Ottawan joukkueen uudestaan ja lopputulos oli taas sama. Tuona kesänä Rat Portagen kaupunki vaihtoi nimensä Kenoraksi.
Tammikuussa 1907 Thistles otteli jälleen Stanley Cupista voittaen sen maalierolla Montreal Wanderersia vastaan. Ottelut pelattiin 17. ja 21. tammikuuta. Kenora voitti ottelut 4–2 ja 8–6. Kaksi muuta tulevaa Hall of Famen jäsentä Art Ross ja Joe Hall olivat myös pelaajaluettelossa, mutta eivät pelanneet. Kenora, jonka vuoden 1907 asukasluku oli 4000, on kaikkien aikojen pienin kaupunki, joka on voittanut Stanley Cupin.


title: Kenora Thistles

text: Vain kaksi kuukautta myöhemmin Wanderers haastoi Thistlesin revanssiin. Huolimatta siitä, että Kenoraan oli tullut kolme uutta tulevaa Hockey Hall of Fame-jäsentä (Alf Smith, Rat Westwick ja Frederick Whitcroft), joukkue hävisi Stanley Cupin ja menetti suurimman osan parhaimpia pelaajiaan toisiin ammattilaisjoukkueisiin, perhe-elämään tai eläkkeelle. Huolimatta rikkaan metsurijohtajan nimeltä Taylor Concord Kraus lupauksista toimittaa rahallista apua ammattilaisjoukkueen jatkamiseen Thistlesit lopettivat kesken Manitoba Professional Hockey Leaguen kauden 1907-1908.


title: Kenora Thistles

text: Luettelo tammikuun 1907 Stanley Cupin voittajista:


title: Kenora Thistles

text: Alkuperäisen joukkueen lopetettamisen jälkeen Thistles-lempinimeä on käytetty useasta Kenoran kaupungin jääkiekkoseurasta, ja se on kaupungin amatööri-, juniori- ja senioritason joukkueiden lempinimi nykyäänkin. Keskitason versio Thistlesistä oli Canadian Junior Hockey Team Manitoba Junior Hockey Leaguessa joka alkoi pelata vuonna 1910. Vuosina 1934 ja 1940 se voitti Turnbull Cupin (MJHL) mestaruuden. Thistles voitti Abbott Cupin voitettuaan finaalissa Edmonton Athletic Clubin ja ansaitsi oikeuden edustaa länttä Memorial Cupissa. Se oli ensimmäinen vuosi, jolloin kaksi joukkuetta Ontariosta otteli Memorial Cupista. Paras viidestä -sarja pelattiin Winnipegissä. Kenora hävisi finaalin neljässä ottelussa Oshawa Generalsille.


title: Kenora Thistles

text: Vuoden 1940 Kenora Thistles valittiin Manitoba Hockey Hall of Fameen joukkuekategoriaan. Se on myös valittu Luoteis-Ontarion urheilun Hall of Fameen, Midwestern Canadian Professional Men's Winter Sports Hall of Fameen, sekä Kenoran paikalliseen Hall of Fameen.


title: Kenora Thistles

text: Vuonna 1968 Kenora Muskies alkoi pelata Manitoba Junior Hockey Leaguessa ja vuonna 1975 se vaihtoi nimensä Thistlesiksi kunnioittaakseen Stanley Cupin voittanutta joukkuetta.


title: The Beach Boys Today!

text: The Beach Boys Today! (usein muodossa Today!) on The Beach Boysin kahdeksas studioalbumi ja ensimmäinen kolmesta vuoden 1965 aikana julkaistusta albumista. Today! merkitsi käännekohtaa yhtyeen sisäisissä suhteissa ja erityisesti johtohahmo Brian Wilsonin henkilökohtaisessa elämässä.


title: The Beach Boys Today!

text: "The Beach Boys Today" -albumia pidetään yhtenä yhtyeen parhaimmista albumikokonaisuuksista ja parhaana ennen "Pet Soundsia" julkaistuna levynä. Se on muun muassa Rolling Stonen 500 kaikkien aikojen parhaan albumin listalla sijalla 271. Albumi nousi Billboardin listalla parhaimmillaan sijalle neljä. Toukokuussa 1966 se nousi Britannian listan sijalle kuusi.


title: The Beach Boys Today!

text: Vuonna 1964 The Beach Boysilta julkaistiin peräti neljä albumia 12 kuukaudessa ja yhtye oli äänittänyt Today!:n singlet ”When I Grow Up (To Be a Man)” ja ”Dance, Dance, Dance”. Yhtyeen johtaja Brian Wilson oli väsynyt henkisesti ja fyysisesti ja sai paniikkikohtauksen 23. joulukuuta 1964.


title: The Beach Boys Today!

text: "Today!":n äänitysten aikaan tammikuussa 1965 Wilson ilmoitti yhtyeelle, että halusi vetäytyä livekiertueilta ja keskittyä täysin musiikin luomiseen. Muutamien kuukausien ajan yhtyeessä Wilsonia paikkasi Glen Campbell kunnes huhtikuussa 1965 Beach Boysin keikkabasistiksi tuli muusikko ja yhtyeen ihailija Bruce Johnston. Vuosina 1965–1966 Brian Wilson käytti studioäänityksissä taustoja soittamassa The Wrecking Crew -nimellä tunnettua sessiomuusikkojen ryhmää.


title: The Beach Boys Today!

text: Albumin ykköspuoliskolla on pääosin iloisia lauluja ja kakkospuolella melankolisia kappaleita. Tällä albumilla ei enää ollut surf-, hot rod- tai uimaranta-aiheisia kappaleita vaan myöhäismurrosikäisen, nuoren aikuisen romanttisia lauluja. Ykköspuolen ”When I Grow Up (To Be a Man)”, ”Dance, Dance, Dance” ja ”Do You Wanna Dance?” olivat kaikki hittejä ja uudelleen äänitetty ”Help Me, Rhonda” (albumilla nimellä ”Help Me, Ronda”) nousi yhtyeen toiseksi ykköshitiksi toukokuussa 1965. Albumin kakkospuoli osoitti Wilsonin jatkuvaa kypsymistä artistina ja sen sofistikoidumpi tuotanto ja syvempi aihemaailma ennakoi seuraavan vuoden "Pet Sounds" -levyä. Tyylin vaihtuminen ei kuitenkaan vaikuttanut kaupalliseen menestykseen. "Today!" myi kultaa ja nousi listaneloseksi Yhdysvalloissa ja myöhemmin kuudenneksi Britanniassa.


title: The Beach Boys Today!

text: Albumin kansi nimeää yhdeksän levyn kappaletta ja kertoo, että "plus kolme uutta loistavaa Brian Wilsonin kirjoittamaa kappaletta". Näistä kolmesta kuitenkin ”I'm So Young” oli cover ja ”Bull Session with the 'Big Daddy'” oli haastattelu, joten ”In The Back Of My Mind” oli ainoa Wilsonin sävellys.


title: The Beach Boys Today!

text: Wilson on myöhemmin kertonut aloittaneensa marijuanan käytön joulukuussa 1964 poistaakseen stressiä. Wilsonista tuli vakituinen käyttäjä kun hän huomasi sen vaikuttavan syvällisesti siihen kuinka hän havannoi musiikkia.


title: The Beach Boys Today!

text: "Today!" on ensimmäinen useista The Beach Boys -julkaisuista, jota ei julkaistu todellisena stereoäänitteenä. Wilson teki äänityksiä monona useista syistä. Capitol Records julkaisi monoversion lisäksi albumista kuitenkin duofonisen näennäisstereoversion.


title: The Beach Boys Today!

text: Vuonna 2001 "Today!" julkaistiin CD:llä yhdessä "Summer Days (And Summer Nights!!)":n kanssa. Leyvllä on ylimääräisinä kappaleina ”The Little Girl I Once Knew”, ”Dance, Dance, Dance” (vaihtoehtoinen versio), ”I'm So Young” (vaihtoehtoinen versio), ”Let Him Run Wild” (vaihtoehtoinen versio) ja ”Graduation Day”.


title: Irene Steer

text: Irene Steer () oli brittiläinen uimari ja olympiavoittaja. Hän voitti olympiakultaa Tukholman kesäolympialaisissa vuonna 1912 4 × 100 metrin vapaauintiviestissä. Samassa joukkueessa Steerin kanssa uivat myös Annie Speirs, Jennie Fletcher sekä Belle Moore. Joukkueen voittoaika oli uusi olympiaennätys 5.52,8. Steer osallistui kilpailuissa myös henkilökohtaiseen 100 metrin vapaauintiin, jossa hän karsiutui välierissä.


title: Irene Steer

text: Steer voitti urallaan myös seitsemän Walesin mestaruutta uinnissa.


title: 12-kielinen kitara

text: 12-kielinen kitara on 6-kielisestä kitarasta kehittynyt soitin, jossa on 6 kieliparia. Soittimen alkuperä on hieman epäselvä. Ensimmäisen teorian mukaan soittimen kehittivät Yhdysvalloissa asuvat italialaiset soitinrakentajat, ja toisen mukaan soitin on kulkeutunut Meksikon kautta Yhdysvaltoihin. Molempien maiden musiikissa on pitkät parikielisten instrumenttien perinteet (vrt. mandoliini)


title: 12-kielinen kitara

text:
Perusviritys on eE-aA-dD-gG-HH-EE, eli edestäpäin katsottuna kieliparin vasemmanpuoleiset tenorikielet viritetään oktaavia ylemmäs ja bassokielet unisonoon.
12-kielisiä valmistetaan sekä akustisina, että sähköisinä. Ulkoiselta rakenteeltaan 12-kielinen poikkeaa 6-kielisestä lavan ja tallan osalta. Tukirimoituksen ja kaulan osalta rakenteita joudutaan vahvistamaan johtuen parikielten suuremmasta vedosta. Monet soittajat kompensoivat matalammilla virityksillä kitaran kaulaan, ja akustisessa kitaran kanteen, kohdistuvaa rasitusta.


title: 12-kielinen kitara

text: Pohjoisamerikkalaista folkmusiikkia lukuun ottamatta 12-kielinen kitara ei yleensä esiinny missään tyylilajissa ensisijaisena soittimena. Kuitenkin monet valtavirrankin yhtyeet ovat käyttäneet levyillään 12-kielisen helisevää ominaisääntä hyväkseen (esim. Eagles, Led Zeppelin, Mikko Alatalo)


title: Summer Days (And Summer Nights!!)

text: Summer Days (And Summer Nights!!) on The Beach Boysin yhdeksäs studioalbumi ja yhtyeen toinen vuonna 1965 julkaistu albumi. Summer Days (And Summer Nights!! nousi Yhdysvaltain listoilla toiseksi ja heinäkuussa 1966 neljänneksi Britannian albumilistalla.


title: Summer Days (And Summer Nights!!)

text: "Today!", erityisesti sen kakkospuoli oli ollut merkittävä muutos kohti hienostuneempaa tyyliä ja Capitol Recordsin väitetään kyselleen yhtyeen johtajalta Brian Wilsonin tämän musiikillisia aikomuksia. Levy-yhtiö halusi enemmän ”Beach Boys -tyylistä” musiikkia seuraavalle levylle. Oli selvää, että yhtye tunnettiin tässä vaiheessa uraansa stereotyyppisesti iloisena "fun in the sun" (”hassuttelua auringossa”)-yhtyeenä, joka lauloi hiekkarannoista, tytöistä ja hauskanpidosta.


title: Summer Days (And Summer Nights!!)

text: Vaikka nopeasti tarkasteltuna "Summer Days (And Summer Nights!!)" näytti paluulta "All Summer Longin" tyyliin, Brian Wilson oli luonut huolellisesti monimutkaiset ääniraidat sanoituksiltaan kevyiden ”Amusement Parks USA” ja ”Salt Lake City” kappaleiden taustalle. Albumilla oli myös onnistunut jousi-instrumentaali ”Summer Means New Love” ja Yhdysvaltain listakolmoseksi nousseella hittikappaleella ”California Girls” oli sinfoninen intro, jota Wilson pitää omana suosikkinaan koko urallaan. Jälkikäteen voi nähdä, että Wilson oli menossa kohti klassikkoalbumi "Pet Soundsin" äänimaailmaa.


title: Summer Days (And Summer Nights!!)

text: Albumin kappaleista ”The Girl from New York City” oli vastaus aiemmin samana vuonna ilmestyneelle The Ad Libsin ”The Boy from New York Citylle”. ”Then I Kissed Her” -kappaleella Wilson yritti löydä oman sankarinsa Phil Spectorin tämän omassa pelissä. ”Then I Kissed Her” nousi brittilistan neljänneksi toukokuussa 1967 ja oli toinen levyn kappaleista, jolla Al Jardine oli soololaulajana. Toinen oli uudelleenäänitetty ”Help Me, Rhonda”, joka edellisellä Today!-albumilla oli mukana nimellä ”Help Me, Ronda”. Kappale oli Beach Boysien uran toinen singlelistaykkönen. ”Girl Don't Tell Me”, jolla soololaulajana toimi Carl Wilson, oli kappale jolla viisi yhtyeen jäsentä soitti jotain soitinta (normaali sessiomuusikoiden asemasta). Tuotannollisesti ”California Girlsin” ohella toinen merkittävä kappale oli Burt Bacharach -tyylinen ”Let Him Run Wild”.


title: Summer Days (And Summer Nights!!)

text: Tietenkin levylle piti mahtua myös hassuttelua ja se oli toiseksi viimeinen kappale ”I'm Bugged at My Ol' Man”. Kappale oli viittaus Wilsonien isään Murryyn, joka oli erotettu yhtyeen managerin tehtävistä edellisvuonna. Tästä huolimatta Murry Wilson vieraili aina välillä studioilla joko kannustamassa tai nälvimässä Briania.


title: Summer Days (And Summer Nights!!)

text: "Summer Days (And Summer Nights!!)" on myös ensimmäinen albumi, jolla on mukana aiemmin yhtyeen keikkamuusikkona Brianin sijaisena toiminut Bruce Johnston. Johnston oli mukana yhtyeen valokuvaussessioissa, mutta kuvissa hän ei ollut mukana, koska hänellä oli voimassa oleva sopimus Columbia Recordsin kanssa. Ensimmäinen kansikuva, jossa Johnston on mukana oli vuoden 1968 "Friends". Summer Daysin kansikuvasta puuttuu myös Al Jardine, koska hän oli kuvausten aikaan kipeänä. Kansikuvan otti Ken Veeder.


title: Summer Days (And Summer Nights!!)

text: Kaikki kappaleet ovat Brian Wilsonin ja Mike Loven tekemiä, ellei toisin mainita.


title: Beach Boys’ Party!

text: Beach Boys’ Party! on The Beach Boysin kymmenes albumi ja kolmas vuonna 1965 ilmestynyt levy. Joulumarkkinoille ilmestynyt levy oli äänitetty studiossa vaikka sillä annetaan vaikutelma, että se olisi äänitetty livetilanteessa juhlissa. Cover-albumi sisältää versiot muun muassa The Beatlesin lauluista ”Tell Me Why”, ”You’ve Got to Hide Your Love Away” ja ”I Should Have Known Better”, The Everly Brothersin laulusta ”Devoted to You” ja Phil Spectorin kappaleesta ”There’s No Other (Like My Baby)” sekä medleyn Beach Boysin omista kappaleista ”I Get Around” ja ”Little Deuce Coupe”.


title: Beach Boys’ Party!

text: Elokuussa 1965 "Summer Days (and Summer Nights!!)":n ilmestymisen jälkeen Beach Boysin johtohahmo Brian Wilson alkoi suunnitella uutta studioalbumia, josta oli tuleva "Pet Sounds". Capitol Records pyysi uutta albumia lomakaudelle (ja Pet Sounds ei valmistuisi jouluksi). Koska yhtyeeltä oli edellisenä vuonna ilmestynyt jo livelevy "Beach Boys Concert" päädyttiin ”livejuhlat”-albumiin. Beach Boysilta oli myös jo ilmestynyt joululevy ja ajateltiin että hittikokoelmalevy antaisi vaikutelman hiipuvasta urasta. Syyskuun 1965 aikana yhtye harjoitteli ja äänitti uudempia ja vanhempia hittikappaleita (mukaan lukien uudelleenäänitetty The Rivingtonsin ”Papa-Oom-Mow-Mow”). Vaikka albumi on olevinaan liveäänitys, yksittäiset kappaleet äänitettiin erikseen ja nauru ja puheensorina lisättiin levylle jälkituotantovaiheessa.


title: Beach Boys’ Party!

text: "Beach Boys’ Party!":lta ei ollut tarkoitus julkaista singlejä, sillä Brian Wilson valmisteli samaan aikaan julkaistavaksi singlenä kappaletta ”The Little Girl I Once Knew”. Julkaistujen kappaleiden lisäksi äänitettiin monia muitakin. Näitä olivat esimerkiksi Beatlesin ”Ticket To Ride”, kolme eri versiota The Rolling Stonesin ”(I Can't Get No) Satisfactionista”, versio Bob Dylanin ”Blowin’ in the Windistä” ja laulu ”Riot In Cell Block #9” (jota soitettiin livenä 1970-luvun alussa ja joka julkaistiin nimellä ”Student Demonstration Time” albumilla "Surf’s Up"). Äänitykset ovat olleet saatavilla bootlegeinä.


title: Beach Boys’ Party!

text: Uuden singlen kekseliäs tapa käyttää taukoja ärsytti radioasemia, joten ”The Little Girl I Once Knew” jäi listasijalle 20. Sen sijaan tiskijukat alkoivat soittaa Party-levyn viimeistä kappaletta, versiota The Regentsin ”Barbara Annista”. Hyvien kuuntelijapalautteiden takia Capitol Records päätti julkaista sen singlenä joulukuussa 1965 ja single nousi listakakkoseksi alkuvuodesta 1966.


title: Beach Boys’ Party!

text: "Beach Boys’ Party!" nousi Yhdysvaltain listalla kuudenneksi. Britanniassa "Beach Boys’ Party!" ja yllätyshitti ”Barbara Ann” olivat yhtyeen siihen asti suurimmat menestyjät, molemmat nousivat Britannian listoilla kolmansiksi.


title: Äimäsara

text: Äimäsara ("Carex dioica") on sarakasvien heimoon ja sarojen sukuun kuuluva kasvi. Äimäsaran tieteellinen nimi "dioica" tulee latinan kielen kaksikotista tarkoittavasta sanasta "dioicus".


title: Äimäsara

text: Äimäsara on kaksikotinen eli kasvilla on heteet ja emit eri yksilöissä. Kasvin varret ovat lyhyitä. Kasvin pullakot ovat ulospäisiä, suonisia ja karheita laidoiltaan. Äimäsaran emitähkä on soikea. Äimäsara voi risteytyä soukkasaran ("Carex parallela"), joka myös on kaksikotinen, kanssa.


title: Äimäsara

text: Äimäsara kasvaa muun muassa vetisillä niityillä ja usein varsinkin kalkkipitoisilla rämeillä.


title: Äimäsara

text: Äimäsara on tavallinen laji pohjoisilla leveysasteilla. Sitä tavataan suuressa osassa Suomea, Ruotsia, Norjaa, Tanskaa, Färsaaria, Baltiaa, Puolaa, Valko-Venäjäa, Saksaa, Britanniaa, Irlantia sekä Venäjän luoteisosaa. Joitain esiintymiä on lisäksi muun muassa Alankomaissa, Ranskassa, Pohjois-Espanjassa, Alpeilla, Islannissa ja Uralvuoriston Aasian puoleisella puolella.


title: Äimäsara

text: Alankomaissa äimäsara on joutunut paikalliselle punaiselle listalle, jossa on lueteltuna uhanalaisia lajeja.


title: Matti Halmesmäki

text: Matti Veikko Iisakki Halmesmäki (s. 22. toukokuuta 1952 Lapua) on suomalainen vuorineuvos ja yritysjohtaja. Hän on ollut Kesko Oyj:n pääjohtaja ja konsernijohtoryhmän puheenjohtaja vuodesta 2005. Halmesmäki on myös Elinkeinoelämän keskusliiton hallituksen jäsen. Vuorineuvoksen arvonimen hän sai 5. joulukuuta 2008.


title: Matti Halmesmäki

text: Halmesmäki valmistui ylioppilaaksi Lapuan yhteislyseosta vuonna 1971, ekonomiksi Turun kauppakorkeakoulusta vuonna 1975 ja kauppatieteiden maisteriksi vuonna 1976. Vuonna 1977 hän valmistui oikeustieteen kandidaatiksi Turun yliopistosta. Varatuomari hänestä tuli vuonna 1977. Halmesmäki on opiskellut myös Harvardin yliopistossa ja International Institute for Management Developmentissa Sveitsissä.


title: Matti Halmesmäki

text: Kesko Oyj:n palveluksessa Halmesmäki on ollut eri tehtävissä vuodesta 1980. Hän aloitti Keskon lakimiehenä (1980–1981) edeten kirjanpitopäälliköksi (1982–1985) ja talousosaston johtajaksi (1985–1989). Vuonna 1989 Halmesmäestä tuli Keskon hallituksen jäsen. Hän eteni edelleen talousjohtajaksi (1989–1993), maatalous- ja rautaryhmän johtajaksi (1993–1995) ja erikoistavararyhmän johtajaksi (1995–1996). Vuosina 1996–1997 Halmesmäki toimi Tukon toimitusjohtajana, mutta palasi takaisin Keskon erikoistavarakaupan johtoon vuosiksi 1997–2000 ja Rautakeskon ja Maatalouskeskon toimitusjohtajaksi vuosiksi 2000–2005 ennen siirtymistään Keskon toimitusjohtajan tehtävään.


title: Matti Halmesmäki

text: Kesko Oyj:n toimitusjohtajaksi ja Kesko-konsernin pääjohtajaksi Halmesmäki nimitettiin 1. maaliskuuta 2005 alkaen. Keskon konsernijohtoryhmään Halmesmäki nousi 1. tammikuuta 2001. Halmesmäellä on ollut runsaasti luottamustoimia. Halmesmäki jäi eläkkeelle vuonna 2015. Häntä seurasi Keskon pääjohtajana Mikko Helander.


title: Matti Halmesmäki

text: Halmesmäki herätti paheksuntaa tammikuussa 2011 kutsumalla pääministeri Mari Kiviniemeä ”kokovartaloministeriksi” edustavan vartalonsa takia. Hän pahoitteli kommenttiaan myöhemmin.


title: Matti Halmesmäki

text: Halmesmäki on siirtänyt kirjansa Portugaliin välttääkseen verojen maksamisen Suomeen.


title: Help Me, Rhonda

text: Help Me, Rhonda on The Beach Boysin hittisävelmä vuodelta 1965. Sen on säveltänyt Brian Wilson ja sanoittanut Mike Love. Kappaleesta on olemassa kaksi hieman erilaista versiota, albumilla The Beach Boys Today! julkaistu versio (jossa Rhonda kirjoitetaan muodossa Ronda) ja suosittu singleversio. Kappale ylsi listaykköseksi Yhdysvaltain listalla.